title: Hiussiirre

text: Huolimatta kirurgin taidosta ja hyvien tekniikoiden käyttämisestä, eivät kaikki potilaat ole tyytyväisiä lopputulokseen. Hiukset voivat myös kasvaa siirtoalueelle tavallista hitaammin.


title: Hiussiirre

text: Nykytiedon valossa japanilainen lääkäri Shoji Okuda oli ensimmäisiä hiustensiirron edelläkävijöitä. 1939 hän julkaisi japaniksi tutkimuksiaan hiustensiirroista yksittäisin 1–5 mm halkaisijan graftein, eli karvatuppia sisältävin ihokappalein. Tekniikan käyttö ei kuitenkaan levinnyt länsimaihin ja suuremman yleisön tietoisuuteen. Asia unohdettiin ja ilmeni jälleen vasta 2003 kun hänen vanhoin ja vaikeatulkintaisin kanji-merkein tehdyt kirjoituksensa käännettiin englanniksi.


title: Hiussiirre

text: Muita varhaisia kehittäjiä ovat olleet Masao Sasagava (merkittävä tieteellinen julkaisu vuonna 1923), Hajime Tamura (1943) ja Keichi Fujita (1953). Esimerkiksi 1943 Hajime Tamura kuvaili julkaisussaan yksittäisten karvatuppiyksiköiden siirtoa luovuttavalta alueelta isomman graftin sijaan. Tämä menetelmä on lähellä nykyisin käytettyjä menetelmiä.


title: Hiussiirre

text: On arveltu että japanilaisten kehittyneempien tekniikoiden paljon varhaisempi löytäminen olisi voinut muuttaa hiussiirteiden varhaisen historian.


title: Hiussiirre

text: Ensimmäisen laajalle levinneen hiustensiirron tekniikan kehittäjänä voidaan pitää dermatologi Norman Orentreichia. Hän kehitti "punch graft" -tekniikkansa 1959 Yhdysvalloissa, joka levisi nopeasti muihinkin länsimaihin. Menetelmässä leikattiin pyöreä kaistale ihoa (grafti) karvatuppia luovuttavalta alueelta iskemällä se irti 6, 8 tai 12 mm halkaisijan pyöreällä terällä. Graftit istutettiin kaljulle alueelle. 12 mm graftit vaativat kirurgisen ompeleen kiinnitykseen, muut eivät välttämättä.


title: Hiussiirre

text: Punch graft -tekniikka oli ongelmallinen, sillä se johti usein luonnottoman näköiseen lopputulokseen. Leikattaessa grafti, sen verenkierto lakkaa. Punch graft -tekniikan suurissa grafteissa ja tätäkin pienemmissä myöhemmin käytetyissä 5, 4 ja jopa 3 mm grafteissa niiden keskiöt eivät saaneet tarpeeksi happea diffuusion kautta siirron jälkeen ennen verisuonten alkaessa vasta kasvaa hitaasti siirtoalueen grafteihin. Tällöin niiden karvatupet kuolivat helposti siirron jälkeen ja siirretyn graftin keskiöön jäi kalju alue. Suurten graftien käyttö myös rajoitti siirtoalueelta saatavien hiusten määrää, koska suuret graftit jättivät paljon tyhjää aluetta siirtoalueelle.


title: Hiussiirre

text: Tekniikassa siirryttiin myöhemmin 4 mm grafteihin, joissa oli jopa 8 karvatuppea per grafti.


title: Hiussiirre

text: 1975 jälkeen käytettiin joissakin klinikoissa jonkin aikaa myös päänahan kaistaleleikkausta (eng. "scalp flap"), jossa leikattiin pitkänomainen kaistale ihoa ja siirrettiin se kaljulle alueelle. Tällä tekniikalla vältyttiin punch graft -tekniikan hiusrajaan jättämiltä tukkomaisilta hiusten kasvun alueilta, mutta kaistaleleikkaukset eivät aina onnistuneet. Hiusrajaan tehdyn siirron hiukset kasvoivat usein epäluonnollisen näköiseen suuntaan ja olivat normaalista hiusrajasta tiheydeltään poikkeavat. Tekniikkaa kehitti lähinnä Buenos Aerosilainen J. Juri. Nykyään tekniikkaa ei enää käytetä juuri missään.


title: Hiussiirre

text: 1980-luvulla luvulla alettiin siirtyä käyttämään mini- ja mikrografteja, jotka yleistyivät vasta 1990-luvulla. Minigrafteilla viitataan 3–4 karvatupen grafteihin ja mikrografteilla 1–2 karvatupen grafteihin.


title: Hiussiirre

text: Nykyisin käytetyn varhaisen FUT:n version kehitti yhdysvaltalainen Bob Limmer 1987. Tekniikassa hän leikkasi päänahasta ohuen kaistaleen ihoa, jotta siitä saataisiin eroteltua stereomikroskooppiavusteisesti hyvin pieniä grafteja tarkasti ja vaurioittamatta niitä. Graftit siirrettiin kaljulle alueelle. Tekniikka omaksuttiin laajempaan käyttöön hitaasti, sillä se vaati pitkän kestonsa vuoksi klinikkaa ylläpitävän palkkaamaan jopa kymmeniä kirurgia avustavia koulutettuja työntekijöitä. FUT kuitenkin alkoi korvaamaan aiempia mini- ja mikrografteja.


title: Hiussiirre

text: Nykyisin käytetyn varhaisen FUE:n version kehitti ensimmäisenä japanilainen Masumi Inaba 1988, jossa hän käytti 1 mm onttoa neulaa karvatuppiyksiköiden siirtoon kaljulle alueelle. Myös tämä tekniikka oli hidas ja vaati jopa kymmeniä kirurgin avustajia, joten senkin omaksuminen oli hidasta.


title: Ouélessébougou

text: Ouélessébougou on maalaiskunta ja sen keskuskylä Koulikoron alueen Katin piirissä Malissa. Se sijaitsee 80 kilometriä Bamakosta etelään. Kunnassa on 50 000 ja kylässä 9 600 asukasta (vuonna 2009).


title: Ouélessébougou

text: Ouélessébougoun kunta rajoittuu idässä Katin piirin Sanankoro Djitoumoun, pohjoisessa Bougoulan ja Dialakoroban, lännessä Faraban ja Tiakadougou-Dialakoron ja etelässä Sikasson alueen Bougounin piirin Ourounin ja Keleyan kuntiin. Alue on pinnanmuodostukseltaan etupäässä tasankoa.


title: Ouélessébougou

text: Kuntaan kuuluu 44 kylää. Asukkaat ovat etupäässä bambaroita ja mandinkoja. Lisäksi on fulbeja, moseja, dogoneja ja senufoja. Uskontoja ovat islam ja kristinusko.


title: Ouélessébougou

text: Ouélessébougoun kautta kulkee Bamakon ja Sikasson välinen maantie RN7. Seudun pääelinkeinot ovat maanviljely ja karjanhoito. Tärkeimmät viljelykasvit ovat hirssi, durra ja maapähkinä. Lisäksi harjoitetaan käsityöammatteja ja kaupankäyntiä.


title: Ouélessébougou

text: Kunnassa toimii 16 julkista alakoulua, kuusi yläkoulua, 16 kyläkoulua, neljä yksityistä koulua ja kolme koraanikoulua. Terveyspalvelut käsittävät neljä kunnallista terveyskeskusta, poliklinikan sekä malarian tutkimus- ja koulutuskeskuksen.


title: Arkansas-luokka (monitori)

text: Arkansas-luokka oli Yhdysvaltain laivaston neljän 1900-luvun alussa valmistetun aluksen muodostama monitoriluokka, joka oli samalla viimeinen Yhdysvaltain laivastolle valmistettu monitoriluokka.


title: Johann Joachim Becher

text: Johann Joachim Becher (6. toukokuuta 1635 Speyer, Pyhä saksalais-roomalainen keisarikunta – lokakuu 1682 Englanti) oli saksalainen lääkäri ja alkemisti. Becher tunnetaan erityisesti varhaisesta teoriastaan, jolla pyrittiin selittämään palamista. Vuonna 1669 Becher esitti, että kaikki kappaleet koostuvat vedestä, ilmasta ja kolmesta erilaisesta maasta. Maiden nimet olivat "terra pingue" (rasvainen maa), "terra mercurialis" (elohopeamainen maa) ja "terra lapidea" (kivinen maa). Palamisreaktiossa "terra pingue" irtosi aineesta. Tämä innoitti Georg Ernst Stahlia kehittämään flogiston-teoriaa. Stahl korvasi Becherin "terra pingue"n flogistonilla.


title: Sanankoroba

text: Sanankoroba on maalaiskunta ja sen keskuskylä Koulikoron alueen Katin piirissä Malissa. Se sijaitsee 35 kilometriä Bamakosta etelään. Kunnassa on 37 400 ja kylässä 10 200 asukasta (vuonna 2009).


title: Sanankoroba

text: Sanankoroban kunnan pinta-ala on 615,51 neliökilometriä. Se rajoittuu pohjoisessa Katin piirin Kalabancoron, idässä Mountougoulan ja Bougoulan, etelässä Dialakoroban ja lännessä Mandén kuntiin. Maisemaa leimaavat tasangot ja kukkulajonot. Länsirajalla virtaa Nigerjoki. Seutu kuuluu sudanilais-sahelilaiseen vyöhykkeeseen. Kasvillisuus on metsäsavannia.


title: Sanankoroba

text: Kuntaan kuulu 26 kylää. Asukkaat ovat etupäässä bambaroita. Lisäksi on fulbeja, mandinkoja, boboja, somonoja ja maureja.


title: Sanankoroba

text: Sanankoroban kautta kulkee Bamakon ja Sikasson välinen maantie RN7. Paikallisia elinkeinoja ovat maanviljely, karjanhoito, kalastus, käsityöammatit, kaupankäynti ja liikenne.


title: Matheus Oliveira Caliman

text: Matheus Oliveira Caliman (s. 18. huhtikuuta 1997) on portugalilainen jalkapalloilija, pelipaikaltaan keskushyökkääjä. Caliman pelaa Rovaniemen Palloseurassa.


title: Agnaldo

text: Agnaldo Pinto de Moraes Júnior (s. 11. maaliskuuta 1994) on brasiliainen jalkapalloilija, pelipaikaltaan Keskushyökkääjä. Agnaldo Pelaa Rovaniemen Palloseurassa.


title: Filip Ivanovski

text: Filip Ivanovski (s. 1. toukokuuta 1985) on makedonialainen jalkapalloilija, pelipaikaltaan Keskushyökkääjä. Ivanovski Pelaa Rovaniemen Palloseurassa.


title: Mountougoula

text: Mountougoula on maalaiskunta ja sen keskuskylä Koulikoron alueen Katin piirissä Malissa. Se sijaitsee 30 kilometriä Bamakosta koilliseen. Kunnassa on 16 200 ja kylässä 2 300 asukasta (vuonna 2009).


title: Mountougoula

text: Mountougoulan kunnan pinta-ala on 367,86 neliökilometriä. Se rajoittuu koillisessa Katin piirin Baguinéda-Campin, kaakossa Tiélén, etelässä Bougoulan ja lännessä Sanankoroban ja Kalabancoron kuntiin. Kunnan läpi virtaa Nigerin sivujoki Koba.


title: Mountougoula

text: Kuntaan kuuluu 16 kylää. Asukkaista 80 % on bambaroita. Lisäksi on muun muassa fulbeja, dogoneja, boboja ja mandinkoja. Vallitseva uskonto on islam, mutta kunnassa on myös kristittyjä ja animisteja.


title: Mountougoula

text: Mountougoulasta on yhteys kunnan läpi kulkevalle RN6-maantielle. Seudun pääelinkeino on maanviljely. Tärkeimmät viljelykasvit ovat hirssi, durra, maissi, puuvilla, maapähkinä, kenaf, lehmänpapu, maapapu, juurekset, vihannekset ja hedelmät. Lisäksi harjoitetaan karjanhoitoa, kalastusta, käsityöammatteja ja kaupankäyntiä. Mountougoulassa ja neljässä muussa kylässä pidetään viikoittaiset markkinat. Kunnassa on kaksi hiekkakivilouhosta.


title: Susanna Fellman

text: Susanna Fellman (s. ) on suomalainen talous- ja sosiaalihistorioitsija, joka työskentelee Göteborgin yliopiston liike-elämän historian professorina.


title: Susanna Fellman

text: Hän on Fellmaneja, joka suku tunnetaan suomalaisena pappis-, sivistys- ja porvarisukuna. Hänen isänsä on professori Johan Fellman.


title: Susanna Fellman

text: Susanna Fellman kirjoitti ylioppilaaksi Gymnasiet Grankulla samskolasta. Hän opiskeli Helsingin yliopistossa (valt.maist. 1989) ja väitteli talous- ja sosiaalihistoriasta vuonna 2000. Hänen ruotsinkielinen väitöskirjansa "Uppkomsten av en direktörsprofession : industriledarnas utbildning och karriär i Finland 1900-1975" käsitteli yritysjohtajajuutta ammattina ja urana suomalaisen aineiston pohjalta. Hän valmistui valtiotieteen tohtoriksi 2001. Hän sai Svenska Litteratursällskapet i Finlandin väitöskirjapalkinnon helmikuussa 2002; hänet hyväksyttiin Helsingin yliopiston talous- ja sosiaalihistorian dosentiksi samana vuonna.


title: Susanna Fellman

text: Fellman toimi vuosina 2001–2007 Helsingin yliopistossa tutkijana tai apulaisprofessorina ja oli yliopiston virkaatekevä professori vuosina 2008–2010. Vuosina 2010–2011 samassa yliopistossa vanhempana akatemiatutkijana. Vuodesta 2011 hän on toiminut Göteborgin yliopiston liike-elämän historian professorina. Vuosina 2018–2019 hän on vieraileva professori Helsingin yliopiston humanistisen tiedekunnan humanististen tieteiden ohjelmassa.


title: Susanna Fellman

text: Hänen tutkimusaihepiirejään ovat liike-elämän historia, johtamisen ja liike-elämän eliitin historia, kartellien ja kilpailupolitiikan historiallinen tarkastelu, liiketalousintressien ja hyvinvointiyhteiskunnan kehitys sekä liike-elämän historian menetelmälliset kysymykset.


title: Susanna Fellman

text: Fellman on ollut vuodesta 2012 jäsen Ruotsin kuninkaallisiin akatemioihin kuuluvassa Kungliga Vetenskaps och Vitterhetssamhället i Göteborgissa. Suomen Tiedeseuran jäsen hän on ollut vuodesta 2014.


title: USS Nevada

text: USS Nevada voi tarkoittaa seuraavia Yhdysvaltain laivaston aluksia:


title: USS Ajax

text: USS Ajax voi tarkoittaa seuraavia Yhdysvaltain laivaston aluksai:


title: Helmi Tengén

text: Helmi Amanda Charlotta Tengén (1. joulukuuta 1875 Jääski – 14. elokuuta 1971 Helsinki) oli suomalainen naisasianainen, voimistelun- ja veistonopettaja ja yksi Naisasialiitto Unioniin aktiivisimpia jäseniä. Tengén oli Suomen toinen autoileva nainen, Karolina Eskelinin ollessa ensimmäinen.


title: Helmi Tengén

text: Helmi Tengén syntyi Salmin kihlakuntaan kruununvouti Berndt Fridolf Tengénille ja puolisollensa Selma Tengénille, jotka kouluttivat kaksi kolme poikaansa ja kaksi tytärtään suomenkielisissä kouluissa. Lapsuutensa Helmi Tengén vietti Impilahdella. 12-vuotiaana Helmi joutui jäämään kokonaiseksi vuodeksi pois Sortavalan yksityisestä tyttökoulusta osallistuakseen kotitilan uuden päärakennuksen rakentamiseen. Helmi unelmoi lääkärinurasta, mutta vanhemmat katsoivat, että tytär oli taloudellisesti turvatussa asemassa ilman koulutustakin. Nuorena Helmi käytti usein housuja, joka oli tavatonta siihen aikaan naisille.


title: Helmi Tengén

text: Helmi Tengén työskenteli viisi vuotta isänsä toimistoapulaisena ja pääsi sen jälkeen Agda Blomin veistokouluun opiskelemaan. Hän täydensi opintojaan Sortavalan seminaarissa. Sortvalasta Tengén siirtyi Helsingin yliopiston voimistelulaitokselle, mistä valmistui voimistelun opettajaksi.


title: Helmi Tengén

text: Valmistuttuaan Helmi Tengén työskenteli voimistelunopettajana Sortavalan seminaarissa, josta siirtyi Mikkelin kuurojenkouluun veistonopettajaksi ja sen jälkeen Helsinkiin voimistelun opettajaksi Helsingin kaupungin yläkansakouluun, jossa opetti poikaluokille 1904-1942. Helmi sai hankituksi oppilaille 40 paria nahkaisia voimistelutossuja, kun siihen aikaan voimisteltiin vielä puukengin. Tengén syrjäytti työnhaussa 9 mieshakijaa aikaisempien ansioiden ja ulkomailla hankitun työkokemuksen ansioista, mutta hämmästyi ensimmäisenä palkkapäivänä, kun palkka oli huomattavasti pienempi kuin hakemusilmoituksessa ilmoitettu. Tarkastaja Adolf von Bonsdorff sanoi syyksi sen, että Tengén on nainen. Helmi Tengén ei voinut ymmärtää mitä tekemistä sukupuolelle oli asian kanssa. Lopulta hän sai saman palkan, mitä miesopettajille maksettiin.


title: Helmi Tengén

text: Helmi Tengén oli monella tavalla uranuurtaja. Helsingissä hän liittyu Naisasialiitto Unionin jäseneksi ihailemansa Maikki Fribergin innoittamana. Tengén edusti Fribergin ja Annie Furuhjelmin kanssa Unionia Kansainvälisen naisliiton (ICW) kongresissa Berliinissä, jossa perustettiin Kansainvälinen äänioikeusliitto (IWSA, myöhempi Kansainvälinen naisten allianssi). Naisasialiitto Unionin naiset panivat Suomessa alulle äänioikeustaistelun.


title: Helmi Tengén

text: Helmi Tengénille naisten äänioikeus merkitsi ennen kaikkea oikeudenmukaisuutta, jonka perusteella hän myös vaati naisille samaa palkkaa, naisten nimittämistä korkeisiin virkoihin tai naisten vihkimistä papeiksi. Naisunionin lisäksi hän toimi Helsingin Kansakoulun Naisopettajain Yhdistyksessä, Suomen Naisopettajain Liitossa sekä Autoklubissa ja Helsingin voimistelijain liitossa. Vuonna 1907 hän oli mukana perustamassa Suomalaista Naisliittoa. Naisopettajien yhdistys sai aikaan sen, etteivät miesopettajat saaneet enää ilman valtakirjaa nostaa opettajana toimivan vaimonsa palkkaa.


title: Helmi Tengén

text: Keväällä 1918 Helsinki oli punaisten miehittämä ja elintarvikkeista oli huutava pula. Helmi Tengén johti tuolloin Unionin järjestämää päivittäistä ruoanjakelua lapsille. Ammatti-ihmisenä hän valvoi Unionin kiinteistön korjaustöitä ja toimi vielä 95-vuotiaana Unionin kiinteistöjen isännöitsijänä. Tengén toimi myös 30 vuotta Unionin Naisten joulumessujen johtajana. Messujen tarkoitus oli antaa mahdollisuus vähävaraisille naisille joulurahan hankkimiseen omien tuotteiden myymisen kautta.


title: Helmi Tengén

text: Tengénillä oli huvilat Impilahdella ja Hauholla, jotka toimivat naisten kansainvälisenä kohtauspaukka vuosikymmenien ajan. Naisverkostoista Tengén sai voimia ja innostusta jatkaa työtään parantaa naisten asemaa.


title: Helmi Tengén

text: Tengénille on myönnetty Mannerheimin muistomitali ja Helsingin kaupungin kultainen ansiomerkki, sekä Naisasialiitto Unionin 1. kultainen ansiomerkki 1950.


title: Helmi Tengén

text: Helmi Tengénille leimallista oli naiselle hänen aikanaan sopimattomana pidetty maskuliinisuus. Harvojen mielestä hän eli edellä omaa aikaansa.


title: Minna Saarelma-Paukkala

text: Minna Saarelma-Paukkala (s. 1960 Dar es Salaam, Tansania) on suomalainen tutkija ja nimistöntutkimuksen dosentti, joka toimii Helsingin yliopiston almanakkatoimiston johtajana. Hän on myös almanakkatoimiston emoyhtiön Helsingin yliopiston Kalenteripalvelut Oy:n toimitusjohtaja ja vastuussa suomalaisen nimipäiväkalenterin ylläpitämisestä. Aikaisemmin hän työskenteli Suomen Lähetysseuran kustannusjohtajana. Hänen väitöskirjansa käsitteli eurooppalaisen kulttuurin vaikutusta namibialaisten ovambojen nimeämiskäytäntöihin.


title: Moon Ribas

text: Moon Ribas (s. 24. toukokuuta 1985) on espanjalainen avant-garde-taiteilija, tanssija ja Cyborg foundationin perustaja. Hän on tunnettu aisteja laajentavista implanteistaan. Moon Ribas on muun muassa asentanut vasempaan olkapäähänsä värinäimplantteja joilla hän aistii reaaliajassa maanjäristyksiä. Ribasilla on ollut myös lähiympäristön liikettä havaitsevia implantteja. Ribasin on tehnyt tanssi- ja musiikkiesityksiä implanteistaan tulevien aistiärsykkeiden ympärille. Ribas opiskeli kokeellista tanssia ja valmistui koreografiksi Dartington College of Arts -akatemiasta.


title: Moon Ribas

text: Vuonna 2010, Moon Ribas and Neil Harbisson perustivat Cyborg Foundation, jonka tavoitteena on kannustaa ihmisiä laajentamaan aistejaan keinotekoisesti ja puolustaa kyborgien oikeuksia. Säätiö voitti 2010 Cre@tic Award -palkinnon ja 2012 siitä tehty lyhytfilmi palkittiin Sundancen elokuvafestivaaleilla.


title: Marja Liisa Toivanen

text:
Marja Liisa Toivanen (s. 4. huhtikuuta 1940) on opetusneuvos ja järjestöaktiivi. Hän on perustanut maahanmuuttajille suunnatun "Luetaan yhdessä" -verkoston.
Toivanen kirjoitti ylioppilaaksi vuonna 1959 ja valmistui filosofian maisteriksi vuonna 1966 Helsingin yliopistosta. Työurallaan Toivanen työskenteli muun muassa kieltenopettajana ja rehtorina. Opetushallituksessa hän työskenteli opetusneuvoksena vuosina 1990–1994. Hän jäi eläkkeelle keväällä 2000. Sen jälkeen hän toimi Sri Lankassa opetusalan konsulttina vuosina 2001–2003.


title: Marja Liisa Toivanen

text: Toivanen on ollut aktiivinen jäsen monessa suomalaisessa naisjärjestössä. Hän toimi Suomen Akateemisten Naisten Liiton kansainvälisten asioiden koordinaattorina vuosina 2010–2015 ja Vantaan Akateemiset Naiset ry:n puheenjohtajana vuosina 2015–2016.


title: Marja Liisa Toivanen

text: Vuonna 2004 Toivanen perusti "Luetaan yhdessä" -opetusryhmän Vantaalle. Toivanen oli Sri Lankassa kokenut itse, miltä tuntuu kun ei ymmärrä yhtään mitään, ei kielestä eikä ympärillä olevista teksteistä. Palattuaan Suomeen Toivanen alkoi etsiä suomen kielen opetusta kaipaavia maahanmuuttajanaisia soittelemalla vantaalaisten ovikelloja. Toivanen sai innostettua mukaan myös muita vapaaehtoisia suomen kielen opettajiksi, ja valtakunnalliseksi "Luetaan yhdessä" -toiminta laajeni vuonna 2007. Vuonna 2011 verkosto siirtyi Suomen Akateemisten Naisten Liiton alle. Vuonna 2018 "Luetaan yhdessä" -opetusryhmiä on jo yli sata. Vapaaehtoisia opettajia on yli 600 ja opiskelijoita noin 3 000. Suurin osa verkoston ryhmistä on tarkoitettu nimenomaan naisille. Esimerkiksi virallisten kielikurssien ulkopuolelle jäävät äidit voivat tulla lukuryhmään vauvojensa kanssa. Verkoston tavoitteena on tukea ja täydentää kotouttamisohjelmaan kuuluvaa kieliopetusta.


title: Marja Liisa Toivanen

text: Vuonna 2018 Vantaan Akateemiset Naiset aloittivat "Tehdään yhdessä" -hankkeen, jota Toivanen oli myös perustamassa. Hankkeen tarkoituksena on lisätä maahanmuuttajien ja suomalaisten kontakteja sekä edistää maahanmuuttajanaisten suomen kielen taitoa ja työllistymistä. Hanketta on rahoittanut Päivikki ja Sakari Sohlbergin säätiö. Myös Suomen Akateemisten Naisten Liitto on myöntänyt hankkeelle avustuksen.


title: DeHaan

text: DeHaan on ollut muun muassa seuraavien henkilöiden sukunimi:


title: Kiran Mazumdar-Shaw

text: Kiran Mazumdar-Shaw (o.s. "Mazumdar"; s. ; Pune, Maharashtra, Intia) on intialainen yrittäjä ja yritysjohtaja. Hän työskentee vuonna 1978 perustamansa Biocon-lääketeollisuusyhtiön toimitusjohtajana ja hallituksen puheenjohtajana.


title: Kiran Mazumdar-Shaw

text: Maaliskuussa 2018 yhdysvaltalainen talousjulkaisu Forbes arvioi Mazumdar-Shaw’n varallisuudeksi 3,6 miljardia dollaria. Forbesin vuoden 2017 maailman vaikutusvaltaisimpien naisten listalla Mazumdar-Shaw pääsi sijalle 71.


title: Kiran Mazumdar-Shaw

text: Mazumdar-Shaw on intialaisen United Breweries -panimon panimomestarin tytär. Alkujaan hän aikoi jatkaa isänsä jalanjäljillä. Hän opiskeli ensin Bangaloren yliopistossa (B.Sc., 1973) ja jatkoi Australian Melbournen yliopistoon (M.Sc., pääaineenaan oluenpaneminen).


title: Kiran Mazumdar-Shaw

text: Naisena hän ei kuitenkaan saanut alan töitä palattuaan Intiaan. Muutaman vuoden kuluttua hän tapasi irlantilaisen Biocon Biochemicalsin omistajan Leslie Auchinclossin, joka Mazumdar-Shaw’n tavattuaan sopi tämän kanssa vuonna 1978 Biocon India -yhteisyrityksen perustamisesta valmistamaan alkoholijuomien, paperin ja muiden tuotteiden valmistuksessa tarvittavia entsyymejä. Jo vuoden sisään yritys tuotti entsyymejä myös Euroopan ja Yhdysvaltain markkinoille. Vuonna 1989 Auchincloss myi osuutensa yhteisyrityksestä Unileverille, joka myi osuutensa edelleen Imperial Chemical Industries -yhtiölle (1997) ja myöhemmin Mazumdar-Shaw’n puolisolle, tekstiilialan johtajalle John Shaw’lle, joka kaupan jälkeen liittyi Bioconin johtajistoon.


title: Kiran Mazumdar-Shaw

text: "(Artikkeli on keskeneräinen)"


title: Seija Paasonen

text: Seija Paasonen (s. 16. marraskuuta 1959 Ristiina) on suomalainen luonnontieteilijä ja tietokirjailija. Hän aloitti työnsä Ilmatieteen laitoksella opintojensa loppuvaiheessa; sivutoimenaan hän työskenteli Yleisradion meteorologina vuodesta 1983. Vuonna 1995 Paasonen siirtyi Yleisradion vakituiseksi säätieteilijäksi - hänet oli pyydetty mukaan perustamaan säätoimitusta. Hänen toimenkuvanaan on ollut säätoimituksen esimies eli päämeteorologi.


title: Seija Paasonen

text: Televisiometeorologin uransa ohella Paasonen on kirjoittanut ilmastoon ja säähän liittyviä teoksia.


title: Seija Paasonen

text: Keväällä 2018 julkaistiin Paasosen kirja "Taiteilijoiden taivaat". Siinä Paasonen analysoi meteorologin näkökulmasta 1 863 maalausta jotka edustavat eri kulttuureja, tyylisuuntia ja aikakausia. Eräs hänen suosikkimaalauksistaan on Eero Järnefeltin "Syysmaisema Pielisjärveltä", joka sisältää moninaisia säätieteellisiä tapahtumia. Luku 1863 on niin ikään Järnefeltin synnyinvuosi.


title: Seija Paasonen

text: Lapsuutensa Paasonen vietti Ristiinassa sijaitsevalla maatilalla; hän oli viisilapsisen katraan toiseksi vanhin.


title: Pauline von Bonsdorff

text: Pauline Sofie von Bonsdorff (s. 10. huhtikuuta 1961 Helsinki) on suomenruotsalainen tutkija ja Jyväskylän yliopiston taidekasvatuksen professori.


title: Pauline von Bonsdorff

text: Paunine von Bonsdorffin isä oli valtio-opin professori Göran von Bonsdorff ja äitinsä arkkitehti Birgitta Donner. Pauline kirjoitti ylioppilaaksi vuonna 1980 (Lönnbeckska gymnasiet). Hän opiskeli Helsingin yliopistossa, josta valmistui ensin filosofian maisteriksi (1988), sitten lisensiaatiksi ja tohtoriksi (FL 1992, FT 1998). Hän on ollut Helsingin yliopiston estetiikan dosentti vuodesta 1999 lähtien.


title: Pauline von Bonsdorff

text: Von Bonsdorff työskenteli kahteen otteeseen Helsingin yliopiston estetiikan ja yleisen kirjallisuustieteen virkaatekevänä assistenttina (ajanjaksolla 1985–93), oli virkaatekevä suomenruotsalaisen kirjallisuuden lehtori (1988–89) ja Emil Aaltosen säätiön Essu-projektin tutkija (1989–90). Hän toimi Helsingin yliopiston estetiikan assistenttina 1994–2002, josta jaksosta oli virkavapaana 1999–2001 työskennellessään virkaatekevänä estetiikan professorina.


title: Pauline von Bonsdorff

text: Hän on tarkastellut tutkimustöissään muun muassa estetiikkaa, taiteen teoriaa, fenomenologiaa, ympäristöestetiikkaa ja arkitehtuurin teoriaa.


title: Pauline von Bonsdorff

text: Von Bonsdorff on toiminut useissa luottamustehtävissä. Vuosina 1987–1990 hän toimi Helsingin yliopiston ruotsinkielisen Nylands Nation -osakunnan kuraattorina ja vuosina 1989–1995 hän toimi Valtion arkkitehtuurikomission sihteerinä. Hän on toiminut useiden suomalaisten tai kansainvälisten yhdistysten tai säätiöiden hallituksen jäsenenä. Von Bonsdorff on esimerkiksi Niilo Helanderin säätiön hallituksen jäsen.


title: Pauline von Bonsdorff

text: Von Bonsdorff on ollut Suomen Tiedeseuran jäsen vuodesta 2007.


title: Pauline von Bonsdorff

text: Hän on ollut kahdesti avioliitossa. Vuodesta 2001 lähtien hän on ollut naimisissa Asko Mäkelän kanssa.


title: Rain Kooli

text:
Rain Kooli (s. 26. kesäkuuta 1971 Harku, Viro) on suomenvirolainen toimittaja ja juontaja.
Hän työskentelee toimittajana Suomenlahden molemmin puolin sekä suomeksi että viroksi.


title: Rain Kooli

text: Kooli on Ylen toimittaja, Turun Sanomat kolumnisti, Viron yleisradioyhtiön ERR:n (Eesti Rahvusringhääling) toimittaja ja freelance-journalisti. Aikaisemmin hän on toiminut myös Kymen Sanomat, Kouvolan Sanomat ja Anjalankosken Sanomat toimittajana ja Eesti Päevaleht -lehden B-osan toimituspäällikkönä sekä ERR:n verkkouutisten päätoimittajana.


title: Rain Kooli

text: Kooli on niinikään työskennellyt Yleisradion Radio Itä-Uusimaan sekä Eesti Rahvusringhäälingin Vikerraadio-kanavan palveluksessa ja Radio Kukun Suomen kirjeenvaihtajana.


title: Rain Kooli

text: Television puolella Kooli on toimittanut ja juontanut Eesti Televisioonin ajankohtais- ja keskusteluohjelmia Kahekõne, Jüri Üdi klubi sekä Vabariigi kodanikud. TV1:ssä hän on muun muassa juontanut helmikuussa 2018 esitetyn Ystävät, toverit, naapurit -ohjelman.


title: Anna Hellerstedt

text: Anna Hellerstedt (s. 1975 tai 1976) on ruotsalainen yritysjohtaja ja konsultti joka on asunut Suomessa vuodesta 2006 lähtien. Hellerstedt aloitti toimitusjohtajan tehtävät sanomalehtiä julkaisevassa KSF Mediassa 2. toukokuuta 2018. Hellerstedt siirtyi KSF Mediaan lemmikkituoteyhtiö Mustin ja Mirrin palvelutuotejohtajan tehtävistä.


title: Anna Hellerstedt

text: Taustaltaan Hellerstedt on diplomi-insinööri Linköpingin yliopistosta. Aikaisemmin Hellerstedt on johtanut Ruotsin vienninedistämisorganisaatio Business Swedenin Suomen-konttoria sekä työskennellyt konsulttiyhtiö McKinseyllä. Hellerstedtin puoliso on MTV Median toimitusjohtaja Jarkko Nordlund.


title: Nina Pelkonen

text:
Nina ”Peppi” Pelkonen on suomalainen ylikonstaapeli, joka valittiin Vuoden naiseksi vuonna 2016.
Länsi-Uudenmaan poliisilaitoksella Espoossa työskentelevä Pelkonen on käynyt vastaanottokeskuksissa luennoimassa turvapaikanhakijoille muun muassa seksuaaliseen kanssakäymiseen, häirintään, lasten suojaikärajoihin ja perheväkivaltaan liittyvistä laeista.


title: Nina Pelkonen

text: Pelkonen on toiminut aiemmin sotarikostutkijana ja ryhmänjohtajana siviilikriisinhallintaorganisaatio Eulexissa Kosovossa.


title: Nina Pelkonen

text: Vuoden nainen -valinnan tekee vuosittain Suomen liike- ja virkanaisten liitto.


title: Euran emäntä

text: Euran emännäksi (myös Luistarin Lempi) kutsutaan tuntematonta viikinkiajalla elänyttä naista, jonka jäänteet löydettiin vuonna 1969 Euran Luistarin kalmiston haudasta numero 56. Nimitys on peräisin arkeologi Pirkko-Liisa Lehtosalo-Hilanderin tekemästä tieteen popularisointityöstä, jonka ansiosta Luistarin löydöt ovat tulleet tunnetuiksi. Euran emännän hauta ajoittuu 1000-luvulle viikinkiajan loppuvaiheeseen. Haudassa olleesta kukkarosta löydetty Knuut Suuren hallituskaudella (1016–1035) lyöty raha viittaa siihen, että Euran emännäksi kutsuttu henkilö eli suurin piirtein samoihin aikoihin. Hänen on arvioitu kuolleen noin 45 vuoden ikäisenä.


title: Euran emäntä

text: Euran emännän elämänvaiheista ei tunneta kirjoitettuja lähteitä, ja sen vuoksi hänen nimensä tai tarkka syntymä- ja kuolinaikansa eivät ole tiedossa. Kaikki Euran emäntää koskeva tieto perustuu hautalöydöistä tehtyyn arkeologiseen tutkimukseen. Haudan tekstiilijäänteiden perusteella on rekonstruoitu Euran muinaispuku. Suurin osa Euran emäntään liittyvistä löydöistä on esillä Kansallismuseon esihistorianäyttelyssä.


title: Euran emäntä

text: Luistarin kalmisto löytyi maaliskuussa 1969, jolloin viemärilinjan kaivun yhteydessä löytyi viikinkiaikainen miekka. Euran emännän hauta (hauta nro 56) löytyi heinä-elokuussa 1969 viemärilinjalla tehdyissä kaivauksissa.


title: Euran emäntä

text: Säilyneiden luiden perusteella Euran emännän on arvioitu olleen aikalaisekseen kookas, noin 165–170 cm pitkä. Osteologi Kati Salon tekemän tutkimuksen mukaan emännän säilyneet luut paljastavat hänellä olleen useampia iän myötä kehittyneitä vaivoja. Lonkkanivelessä oli lieviä nivelrikkoon viittaavia muutoksia. Euran emännän hampaat paljastavat, että hän oli lapsuusaikanaan mahdollisesti kärsinyt puutteellisesta ravinnosta tai kiilteen kehitykseen vaikuttavasta sairaudesta, sillä erityisesti säilyneessä poskihampaassa on havaittavissa kiillehypoplasia-nimistä kehityshäiriötä. Emännällä oli kariesta, ja hän oli myös menettänyt hampaita ennen kuolemaansa, mikä oli yleistä ennen nykyaikaisen hammaslääketieteen kehitystä. Esimerkiksi jauhojen seassa olleet hiekan muruset kuluttivat hampaita eikä tulehduksia ollut mahdollista hoitaa yhtä tehokkaasti kuin nykyisin. Hammaskiveä ei säilyneissä hampaissa ollut havaittavissa, mikä kertoo siitä, että hampaita hoidettiin. Toisaalta osa hammaskivestä on voinut myös irrota ja tuhoutua tuhannen maassa vietetyn vuoden aikana. Hampaiden kulumisen perusteella osteologi Pirjo Lahtiperä on arvioinut Euran emännän kuolleen noin 45 vuoden ikäisenä. Kati Salo on päätynyt samankaltaiseen arvioon.


title: Euran emäntä

text: Euran emäntä oli 2010-luvulla edelleen aktiivisen tutkimuksen kohteena. Vuonna 2018 ilmoitettiin muun muassa muinais-DNA-tutkimuksesta, jonka odotetaan tuovan uutta tietoa Euran emännän genetiikasta.


title: Euran emäntä

text: Euran emännän haudan löydöt ovat rikkaimpia naisen esineistöjä, mitä Suomessa on koskaan tutkittu arkeologisesti. Arvokkaat hautalöydöt viittaavat siihen, että Euran emäntä on ollut elinaikanaan tärkeä henkilö. Lehtosalo-Hilanderin mukaan emäntään ja hänen aikalaisiinsa liittyvä löytöaineisto kuvastaa vaurautta ja statusta, jopa itsenäisyyttä, joka naisilla on ollut viikinkiajan lopulla.


title: Euran emäntä

text: Eri kalmistokohteista tehtyjä löytöjä vertailemalla on havaittu, että Euran emännän puku ei edusta ainoastaan euralaista naisten muotia, vaan se vastaa 1000-luvun länsisuomalaista pukua yleensäkin. Euran emännän haudasta on löydetty hunnun jäänteitä, joita on pidetty naidun naisen merkkinä, mutta huntuihin liittyvää yleistävää näkemystä on myös kritisoitu.


title: Euran emäntä

text: Erityisesti Euran seudulla emäntään liittyvä harrastuneisuus on vireää. Esimerkkinä paikkakunnalla järjestettiin 11. heinäkuuta 2017 ulkoilutapahtuma Euran emännän karaus, jonka yhteydessä muinaispukuiset Euran emännät kirittivät osallistujia.


title: RINA

text: RINA (lyhenne sanoista Recursive InterNetwork Architecture eli rekursiivinen internet-arkkitehtuuri) on kehitteillä oleva uusi tietoverkkojen arkkitehtuuri. Se on radikaalisti erilainen kuin Internetin tiedonsiirrossa nykyisin käytettävä TCP/IP-arkkitehtuuri. RINA pohjautuu ajatusmalliin, että kaikki tiedonsiirto tietoverkoissa on pohjimmiltaan ohjelmaprosessien välistä kommunikaatiota ("Inter-Process Communication", IPC).


title: RINA

text: Perinteisestä, eri tehtäviin erikoistuneisiin kerroksiin (siirtokerros, verkkokerros, kuljetuskerros jne.) pohjautuvasta verkkomallista poiketen RINA lähtee ajatuksesta, että tarvitaan vain yksi toiminnallinen kerros, joka sisältää kaikki verkossa tarvittavat protokollat. Tätä yhtä "rakennuspalikkaa", josta käytetään nimitystä DIF ("Distributed IPC Facility"), päällekkäin pinoamalla rakennetaan verkkoon niin monta kerrosta, kuin ylläpidollisesti katsotaan tarpeelliseksi. Kaikki kerrokset sisältävät periaatteessa saman toiminnallisuuden, vain niiden näkyvyysalue (scope) on erilainen. Alimpana oleva kerros voi hoitaa esimerkiksi kahden reitittimen välistä fyysistä linkkiä, kun taas ylin kerros voi olla vaikka maailmanlaajuinen ("Public Internet DIF"). Kutakin kerrosta voidaan säätää erikseen erilaisten käytäntöjen (policy) avulla. Käytännöillä säädellään esimerkiksi käytettävää tiedon salausta, laatuasetuksia (QoS) ja kerroksen käyttöön vaadittavaa autentikointia.


title: RINA

text: RINA-arkkitehtuurin idean kehitti alunperin Bostonin yliopistolla työskentelevä John Day, joka on toiminut tietoliikenneprotokollien kehityksessä 1970-luvulta lähtien ja oli mukana mm. ARPANETin ja OSI-viitemallin kehitystyössä. Dayn mukaan tarve täysin uudelle verkkoarkkitehtuurille johtuu TCP/IP-arkkitehtuurin perustavanlaatuisista vioista ja puutteista, joiden korjaaminen lisäominaisuuksien ja uusien protokollien avulla on vaikeaa tai jopa mahdotonta. Näitä ovat esimerkiksi:Alunperin 1970-luvulla kehitettyä TCP/IP-arkkitehtuuria on kuluneiden vuosikymmenten aikana paranneltu ja korjailtu eri tavoin, kehittämällä uusia protokollia ja uudistamalla vanhoja sen verran kuin on ollut mahdollista. Se käsittää nykyään useita kymmeniä protokollia (vaikka sovelluskerroksen protokollia ei lasketa mukaan), joista kaikki eivät asetu kunnolla mihinkään tiettyyn TCP/IP-mallin kerrokseen (kuten esim. ARP tai MPLS). Täysin "puhtaalta pöydältä" kehitetty RINA taas lupaa suoriutua kaikista nykyisen TCP/IP-arkkitehtuurin tehtävistä, sekä myös tulevaisuuden tarpeista, käyttäen ainoastaan kahta protokollaa.


title: RINA

text: Seuraavassa esitellään joitakin RINA-arkkitehtuurin keskeisiä käsitteitä.RINA pohjautuu periaatteeseen, että kaikki tietokoneiden tiedonsiirto on pohjimmiltaan aina ohjelmaprosessien välistä kommunikointia. Tämän IPC-mallin perusrakenne on hajautettu ohjelmapalvelu ("Distributed Application Facility" eli DAF), jonka rakenne esitetään kuvassa 1. Se koostuu kahdesta tai useammasta ohjelmaprosessista ("Distributed Application Process", DAP) jotka yhteistyössä suorittavat jotakin tehtävää. Nämä prosessit kommunikoivat käyttäen sovellusprotokollaa ("Common Distributed Application Protocol", CDAP), joka mahdollistaa kahden prosessin vaihtaa keskenään rakenteellista tietoa olioiden muodossa. CDAP tarjoaa prosesseille kuusi eri toimintoa etäprosessin olioiden käsittelemiseen (create, delete, read, write, start ja stop).


title: RINA

text: Voidakseen kommunikoida, DAF tarvitsee alleen kommunikaatiopalvelua tarjoavan ohjelmiston. Tämän palvelun tarjoaa toinen DAF, joka on erikoistunut IPC-palvelujen tarjoamiseen; siksi tätä erikoistunutta DAFiä kutsutaan nimellä DIF ("Distributed IPC Facility", hajautettu IPC-palvelu). DIFin avulla DAP voi avata tietovirran (flow) toiseen DAPiin.


title: RINA

text: DIF voi kommunikoida suoraan laitteiston kautta, tai se voi käyttää siirtotienä toista, alemman tason DIFiä. Koska jokainen DIF sisältää saman toiminnallisuuden, ei arkkitehtuuri sanele sitä, montako kerrosta verkossa on. Kerrosten määrän valitsee verkon rakentaja, joka voi pinota päällekkäin niin monta kerrosta kuin tarvitsee. Tästä saman kerroksen käyttämisestä useampaan kertaan johtuu termi "rekursiivinen arkkitehtuuri". Alimman kerroksen DIFit kommunikoivat suoraan fyysisen laitteiston kautta, kaikki niiden yläpuolella olevat kerrokset käyttävät siirtotienä allaan olevia DIFejä. Yksi mahdollinen esimerkki RINA-verkon kerrosrakenteesta esitetään kuvassa 2, jossa näkyvät myös IPC-prosessin eri toiminnallisuudet.


title: RINA

text: Koska jokainen kerros liittyy ylä- ja alapuolellaan oleviin kerroksiin identtisten rajapintojen kautta, ei minkään kerroksen tarvitse olla tietoinen verkon koko rakenteesta. Yksi kerros näkee vain suoraan ylä- ja alapuolellaan olevat kerrokset. RINA-arkkitehtuurissa käytetään kolmenlaisia osoitteita: sovellusnimiä (Application Name), solmuosoitteita (Node Address) ja liityntäosoitteita (Point of Attachment Address). Kukin kerros osoittaa yläpuolellaan olevaa kerrosta sovellusnimellä, toisia saman kerroksen jäseniä solmuosoitteella ja alapuolella olevaa kerrosta liityntäosoitteella. Tietylle kerrokselle sen yläpuolella oleva kerros on siis aina sovellus, riippumatta siitä onko kyseessä käyttäjäsovellus vai toinen DIF. Alapuolella oleva kerros taas on aina liityntäpiste verkkoon, oli kyseessä sitten fyysinen liityntä tai alemman kerroksen DIF.


title: RINA

text: Käyttäjäsovelluksen pyytäessä tietovirtaa toiseen sovellukseen, kohde valitaan käyttämällä halutun kohdeprosessin sovellusnimeä, ei osoitetta kuten TCP/IP-verkossa. Osoitteet ja portit ovat DIFin sisäistä tietoa, jotka eivät näy sovellusohjelmalle. Uuden IPC-prosessin liittyessä DIFin jäseneksi, sille allokoidaan yleensä dynaaminen osoite. Myös staattisten osoitteiden käyttäminen on mahdollista, mutta se ei ole välttämätöntä edes palvelinkoneiden kohdalla. Portit puolestaan allokoidaan dynaamisesti tietovirran alustuksen yhteydessä. RINA-arkkitehtuurissa ei siis ole globaaleja osoitteita, eikä niin kutsuttuja "hyvin tunnettuja portteja". Ainoa tarvittava tieto yhteyden saamiseen on sovellusnimi, eikä senkään tarvitse olla globaali. Sovellusnimi voidaan julkaista rajoitetulla näkyvyysalueella, jos sovellus ei ole tarkoitettu kaikkien verkon käyttäjien käyttöön.


title: RINA

text: Voidakseen kommunikoida keskenään, sovellusten on oltava liittyneenä samaan DIFiin. Tietovirran avaavan sovelluksen on joko liityttävä johonkin DIFiin jossa kohdesovellus on rekisteröityneenä, tai muodostettava uusi DIF johon kohdesovellus myös suostuu liittymään.


title: RINA

text:
RINA lupaa monia etuja verrattuna TCP/IP-arkkitehtuuriin. Näitä ovat muun muassa:
Vaikka RINA on hyvin erilainen arkkitehtuuri nykyisin käytettyyn TCP/IP-arkkitehtuuriin verrattuna, sen käyttöönotto voidaan suorittaa pala palalta vähän kerrallaan. Niin sanotut shim-DIFit tarjoavat mahdollisuuden olemassa olevien verkkotekniikoiden (esim. Ethernet, TCP, UDP, WiFi) käyttöön siirtotienä EFCP-liikenteelle. Näiden avulla RINA-verkkoja on mahdollista rakentaa jo ennen kuin RINA-tekniikkaa tukevia laitteita (kytkimiä, reitittimiä yms.) on saatavilla. Toisaalta myös muita verkkoprotokollia on mahdollista tunneloida RINA-verkon läpi. Lopullisessa muodossaan RINA voisi korvata kaikki muut verkkoprotokollat, eli koko protokollapinon linkkikerroksesta aina sovellusprotokolliin asti.


title: RINA

text: RINA-arkkitehtuurin kehitys voidaan katsoa alkaneeksi vuonna 2008, jolloin julkaistussa kirjassaan "Patterns in Network Architecture: A return to Fundamentals" John Day esitti RINAn perusajatukset. Nykyään RINAn kehitystyötä koordinoi epävirallinen ryhmä nimeltä Pouzin Society (PSOC), joka on nimetty datagrammin keksijän ja CYCLADES-verkon kehittäjän Louis Pouzinin mukaan.


title: RINA

text: Bostonin yliopistolla RINA-arkkitehtuurin kehitystä johtavat John Dayn lisäksi professorit Ibrahim Matta ja Lou Chitkushev. Tiimi on saanut rahoitusta tutkimukseen Yhdysvaltain kansalliselta tiedesäätiöltä.


title: RINA

text: Euroopan komission Tutkimuksen puiteohjelma FP7 on rahoittanut IRATI-nimeä kantavaa projektia, jonka päätarkoitus oli kehittää avoimen lähdekoodin RINA-toteutus Ethernet-alustalle Linux-ympäristöön. Projektissa partnereina toimivat i2CAT Foundation, Nextworks, iMinds, Interoute ja Bostonin yliopisto.


title: RINA

text: IRATI-projektin jatko-ohjelmassa nimeltä PRISTINE on jatkokehitetty IRATI-projektin tuottamaa RINA-toteutusta. Tarkoituksena on ollut kehittää käytäntöjä mm. verkon tukkeutumisen estoon, resurssien varaukseen, reititykseen, tietoturvaan ja verkonhallintaan. Partnereina projektissa ovat toimineet WIT-TSSG, i2CAT, Telefónica I+D, Ericsson, Nextworks, Thales, Nexedi, BISDN, Atos, Juniper Networks, Oslon ja Brnon yliopistot, Telecom SudParis, CREATE-NET, iMinds sekä PNSol.


title: RINA

text: Yleiseurooppalainen kansallisten tutkimusverkkojen kattojärjestö GÉANT rahoitti IRINA-projektia, jossa tutkittiin RINA-arkkitehtuurin soveltuvuutta tutkimus- ja opetusverkkojen käyttöön. Projektin loppuraportin mukaan ainakin virtuaaliverkoissa RINA tarjoaa selkeästi paremman suorituskyvyn kuin TCP/IP.


title: RINA

text: Oslon yliopiston OCARINA-projektin tarkoituksena on optimoida RINA-arkkitehtuuria kehittämällä siihen uusia käytäntöjä tukkeutumisen estoon ja reititykseen. Reititystä on tarkoitus kehittää dynaamisempaan suuntaan, kun nykyisin Internetin reititys on hyvin staattista.


title: RINA

text: Euroopan komission Horisontti 2020-ohjelman rahoittamassa ARCFIRE-projektissa RINA-arkkitehtuuria testataan suuremmassa mittakaavassa, ja optimoidaan IRATI-projektin RINA-toteutusta niin, että verkko-operaattorit voivat alkaa testata sitä omissa verkoissaan. Projektissa tutkitaan myös mm. miten hyvin RINA-verkko kestää erilaisia palvelunestohyökkäyksiä nykyisin käytössä oleviin tekniikoihin verrattuna.


title: RINA

text: RINA-arkkitehtuurin toteutuksia on olemassa useita erilaisille alustoille. Näitä ovat ainakin:Linkit ylläolevien toteutuksien lähdekoodeihin löytyvät Pouzin Societyn www-sivuilta.


title: Tiélé

text: Tiélé on maalaiskunta ja sen keskuskylä Koulikoron alueen Katin piirissä Malissa. Se sijaitsee 80 kilometriä Bamakosta koilliseen. Kunnassa on 18 500 ja kylässä 3 400 asukasta (vuonna 2009).


title: Tiélé

text: Tiélén kunta rajoittuu lounaassa Katin piirin Sanankoro Djitoumoun, lännessä Bougoulan, luoteessa Mountougoulan, pohjoisessa Baguinéda-Campin, koillisessa N’Gouraban, idässä Dioïlan piirin Dioumanin ja kaakossa Sikasson alueen Bougounin piirin Méridiélan ja Dogon kuntiin. Kuntaan kuuluu 13 kylää.


title: Litiumjodidi

text: Litiumjodidi (LiI) on litium- ja jodidi-ionien muodostama epäorgaaninen ioniyhdiste. Yhdistettä käytetään muun muassa elektrolyyttinä paristoissa ja orgaanisen kemian synteeseissä katalyyttinä ja reagenssina.


title: Litiumjodidi

text: Huoneenlämpötilassa litiumjodidi on valkoista kiteistä ainetta. Aineen väri on usein kellertävä, johtuen siitä, että se hitaasti hajoaa muodostaen jodia. Yhdisteen alkeiskoppi on kuutiollinen. Kidevedettömän litiumjodidin lisäksi tunnetaan kidevedelliset mono-, di- ja trihydraatit (LiI·HO, LiI·2HO ja LiI·3HO). Kidevesi poistuu näiden rakenteesta kuumennettaessa alennetussa paineessa. Litiumjodidi liukenee erittäin hyvin veteen. Veden lisäksi se liukenee myös eräisiin orgaanisiin liuottimiin kuten metanoliin, etanoliin ja asetoniin.


title: Litiumjodidi

text: Kidevedetöntä litiumjodidia voidaan valmistaa kuumentamalla litiumin ja jodin seosta tai litiumhydridin ja jodin välisellä reaktiolla dietyylieetterin toimiessa liuottimena. Kidevedellistä litiumjodidia valmistetaan tyypillisimmin neutraroimalla litiumhydroksidia tai -karbonaattia vetyjodidilla.


title: Litiumjodidi

text: Litiumjodidia käytetään litiumioneja johtavana elektrolyyttinä paristoissa, joilta vaaditaan pitkää kestoaikaa. Tämän vuoksi se on elektrolyyttimateriaalina esimerkiksi sydämentahdistimissa käytettävissä litium-jodiparistoissa. Orgaanisen kemian synteeseissä litiumjodidia käytetään aldoliadditioiden ja aldolikondensaatioiden katalyyttinä, epoksidirenkaita avaavana reagenssina, estereiden dekarboksylointiin ja jodidi-ionien lähteenä. Yhdistettä käytetään myös valokuvausreagenssina.


title: USS Canonicus (1863)

text: USS Canonicus oli Yhdysvaltain laivaston vuonna 1863 vesillelaskettu Canonicus-luokan monitori.


title: USS Canonicus (1863)

text: Harrison Loring Bostonista Massachusettsista laski aluksen vesille 1. elokuuta 1863. Alus otettiin palvelukseen 16. huhtikuuta 1864 Bostonissa päällikkönään E. G. Parrott.


title: USS Canonicus (1863)

text: Alus lähti 22. huhtikuuta Bostonista ja se saapui 3. toukokuuta Newport Newsiin Virginiaan, missä alus liitettiin James-joen laivueeseen. Aluksen raskaat tykit tulittivat konfederaation pesäkkeisiin asentamia tykistöpattereita pitkin James-joen rantoja 21. kesäkuuta, 16. elokuuta ja 5.-6. joulukuuta.


title: USS Canonicus (1863)

text: Alus liitettiin Pohjois-Atlantin sulkulaivastoon ja se saapui 15. joulukuuta Beaufortiin North Carolinaan. Alus osallistui hyökkäyksiin Fort Fisheriin, joista ensimmäinen tehtiin 24.-25. joulukuuta. Alukseen osui neljästi, mutta miehistö ei kärsinyt tappioita ja aluksen vauriot jäivät vähäisiksi. Aluksen tykkituli sitä vastoin lopetti kahden linnakkeen tykin tulitoiminnan. Toisessa linnakkeeseen tehdyssä hyökkäyksessä 13. tammikuuta 1865 alus koki konfederaation tykistön tehon, kun alukseen osui 36 kertaa. Aluksen lippu ammuttiin kahdesti pois ja kummallakin kerralla nostettiin uusi lippu. Yksikään aluksen miehistönjäsen ei tälläkään kertaa saanut surmansa, mutta kolme haavoittui. Aluksen tulitus tuhosi kaksi linnakkeen tykeistä.


title: USS Canonicus (1863)

text: Helmikuussa 1865 alus liittyi Charlestonin edustalla Pohjois-Atlantin sulkulaivueeseen. Sisällissodan loppukuukausina alus osallistui muutaman saarronmurtajan valtaamiseen South Carolinan rannikolla. Lisäksi alus matkasi Havannaan Kuubaan etsiessään "CSS Stonewallia".


title: USS Canonicus (1863)

text: Alus saapui 25. kesäkuuta 1869 Philadelphian laivastontelakalle, jossa se viisi päivää myöhemmin poistettiin palveluksesta. Alus nimettiin 15. kesäkuuta 1869 "USS Scyllaksi", mutta vanha nimi palautettiin 10. elokuuta.


title: USS Canonicus (1863)

text: Alus palautettiin palvelukseen 22. tammikuuta 1872. Palveluksessa ollessaan alus partioi Atlantin ja Meksikonlahden rannikolla. Alus poistettiin lopullisesti palveluksesta 1877 Pensacolassa ja se myytiin 19. helmikuuta 1908.


title: USS Mahopac (1864)

text: USS Mahopac oli Yhdysvaltain laivaston vuonna 1864 vesillelaskettu Canonicus-luokan monitori.


title: USS Mahopac (1864)

text: Z. & F. Secor New Yorkista laski aluksen vesille 17. toukokuuta 1864. Koeajojen jälkeen alus otettiin palvelukseen 20. elokuuta New Yorkissa päällikkönään William A. Parker.


title: USS Mahopac (1864)

text: Alus osallistui Charlestoniin tehtyyn hyökkäykseen 9. syyskuuta. Syksyn alus partioi James-joella ja se oli Wilmingtonin alueella liittyen Fort Fisherin tulitukseen 24.-25. joulukuuta ja 13.-15. tammikuuta 1865. Jälkimmäisessä hyökkäyksessä, joka edelsi Wilmingtonin kukistumista, alukseen osui kahdeksan kranaattia ilman merkittäviä vaurioita.


title: USS Mahopac (1864)

text: Operaatiosta vapauduttuaan alus siirtyi Charlestoniin, missä se oli yhteysaluksena. Alus palasi 8. maaliskuuta Chesapeakenlahdelle. Huhtikuussa "Mahopac" ja sen sisaralukset tukivat kenraali Grantin joukkoja valtaamaan Richmondin. Alus poistettiin palveluksesta kesäkuussa, minkä jälkeen se makasi ankkurissa Washingtonin laivastontelakalla.


title: USS Mahopac (1864)

text: Alus palautettiin palvelukseen 15. tammikuuta 1866, minkä jälkeen se partioi Yhdysvaltain itärannikolla. Alus nimettiin 15. kesäkuuta 1869 "USS Castoriksi", mutta vanha nimi palautettiin 10. elokuuta. Alus sijoitettiin 11. maaliskuuta 1872 Hampton Roadsiin reserviin, mistä se palasi palvelukseen 21. marraskuuta 1873.


title: USS Mahopac (1864)

text: Alus purjehti Key Westiin Floridaan laivaston koululaivaksi, missä se oli seuraavat kaksi vuotta. Alus siirtyi 1876 Port Royaliin ja edelleen Norfolkiin heinäkuussa 1877. Alus oli muiden monitorien kanssa Brandon Landingissa aina maaliskuuhun 1880, jolloin se lähti vuoteen 1888 asti City Pointiin. Alus oli reservissä Richmondissa 1889-1895, ja sen jälkeen League Islandilla. Alus poistettiin alusluettelosta 14. tammikuuta 1902 ja se myytiin 25. maaliskuuta.


title: Hehkulamppupilvi

text: Hehkulamppupilvi on arkkitehti Taina Väisäsen suunnittelema valaisin vuodelta 2017. Valaisin sijaitsee Helsingissä Tekniikan museossa. Se suunniteltiin ja ripustettiin museon näyttelysaliin vuonna 2017, kun uusi näyttely valmistui. Hehkulamppujen keskellä on ledlamppuja.


title: Elin Holmberg

text: Elin Holmberg (1861 – 17. lokakuuta 1925) oli helsinkiläinen kaupunginvaltuutettu ja naisasianainen.


title: Elin Holmberg

text: Elin Constance (o.s. Lindfors) toimi Helsingin kaupunginvaltuutettuna vuodet 1919–1921. Leskirouva Elin Holmberg valittiin valtuustoon ensimmäisissä yleiseen ja yhtäläiseen äänioikeuteen perustuvissa kunnallisissa vaaleissa Helsingissä 27.–28. joulukuuta 1918, jolloin naisilla oli ensimmäistä kertaa mahdollisuus asettua ehdokkaaksi. Hänet valittiin ruotsalaisen ryhmän eli käytännössä Ruotsalaisen kansanpuolueen listalta Helsingin kaupunginvaltuustoon.


title: Elin Holmberg

text: Holmberg keskittyi kunnallisessa toiminnassaan ennen kaikkea hätäaputöihin. Tammikuussa 1916 toimintansa aloittanut Helsingin kaupungin hätäapukomitea pyrki järjestämään töitä työttömille, sekä miehille että naisille. Töitä järjestettiin esimerkiksi Kaupunkilähetyksen, Helsingin työväenjärjestöjen työttömyyskomitean ja niin sanotun Naisjärjestöjen hätäapukomitean kautta, joille kaupunki myönsi rahoitusta hätäaputöiden järjestämiseksi työttömille. Naisjärjestöjen hätäapukomitean taas kuului Ruotsalaisen naisliiton Helsingin osastot, Martta-yhdistyksen Helsingin osasto, Suomen Naisyhdistys, Nuorsuomalainen naisklubi, Suomalaisen naisliiton Helsingin osasto, Helsingin suomalaisen seuran naisjärjestö ja Naisasialiitto Unioni. Elin Holmberg toimi vuonna 1916 Naisjärjestöjen hätäapukomitean puheenjohtajana. Vuonna 1918 Holmberg nimitettiin Helsingin kaupungin hätäapukomitean jäseneksi. Holmberg toimi hätäapukomitean jäsenenä myös vuosina 1919–1922. Hän kuului myös valtuuston edustajana Tyttöjen ammattikoulun johtokuntaan vuonna 1920.


title: Elin Holmberg

text: Elin Holmberg toimi myös kaksi vuosikymmentä Suomen Naisyhdistyksen hallituksessa, ja osallistui yhdistyksen edustajana lukuisiin pohjoismaisiin ja kansainvälisiin naiskonferensseihin. Hän kuului myös muihin yhdistyksiin kuten Sotilaskotiyhdistykseen (Soldathemmet) ja Suomen Käsityön Ystäviin. Hufvudstadsbladetin mukaan Elin Holmbergin koti toimi Helsingissä sisällissodan aikaan valkoisten toiminnan keskuksena, ja hän osoitti tällä toiminnallaan ”suurta henkilökohtaista rohkeutta”. Holmbergin kotiin tehtiin lehden mukaan kolme kotitarkastusta, ja eräällä kerralla punaiset tähtäsivät häntä aseella otsaan. Hän oli myös jonkin aikaa vangittuna punaisen palvelijan ilmiannon johdosta.


title: Elin Holmberg

text: Holmberg oli naimisissa Helsingin kaupunginkamreeri Robert Theodor Holmbergin (5. marraskuuta 1853, Saltvik–14. huhtikuuta 1906) kanssa.


title: Passaic-luokka

text: Passaic-luokka oli Yhdysvaltain laivaston kymmenen aluksen muodostama monitoriluokka.


title: Passaic-luokka

text: Luokan alukset suunnitteli John Ericsson ottaen huomioon aiemmin suunnittelemastaan "USS Monitorista" saadut kokemukset. Alukset olivat edeltäjäänsä suurempia ja niiden ohjaushytti oli siirretty keulasta tykkitornin katolle, mikä mahdollisti paremman näkyvyyden ja helpotti yhteydenpitoa kapteenin, ruorimiehen ja miehistön välillä. Aluksen rungon muotoa oli parannettu. Lisäksi luokan aluksissa oli 5,5 metrin savuhormi ja parannettu ilmastointi.


title: Passaic-luokka

text: Apulaislaivastoministeri Gustavus Fox vaati uusien monitorien aseistuksen muuttamista raskaammaksi, koska "USS Monitorin" 11 tuuman tykit olivat osoittautuneet tehottomiksi "CSS Virginian" kanssa käydyssä taistelussa. Asiaan vaikutti myös linnakkeiden uusista 15 tuuman Rodman tykeistä saadut kokemukset. Vaatimus vähintään yhdestä 15 tuuman tykistä pakotti Dahlgrenin suunnittelemaan ja valmistamaan 15 tuuman tykin aluksille. Tykkitornin sisähalkaisija oli 6,4 metriä.


title: Passaic-luokka

text: Suuri määrä palokaasuja vapautui tykin laukaisussa torniin, mikä pakotti savulaatikon rakentamista tornin sisään. Muutoksen seurauksena tykkimiehistö ei nähnyt maaliaan ja heidän piti tähdätä joko 8 tai 11 tuuman tykeillä. "USS Lehighillä" 11 tuuman tykki korvattiin 8 tuuman Parrot tykillä.


title: Mundilfari (mytologia)

text: Mundilfari on Proosa-Eddassa mies, jolla on kaksi lasta, poika ja tytär. Nämä olivat niin kauniita, että mies antoi pojalle nimeksi Máni (Kuu) ja tyttärelle Sól (Aurinko). Mutta jumalat vihastuivat sellaisesta ylimielisyydestä ja ottivat sisarukset ja asettivat heidät taivaalle. Sól sai ajaa auringon vaunuja ja Máni ohjata Kuun kulkua. Jättiläissudet Skoll ja Hati ajavat taivaankannella takaa Sólia ja Mánia.


title: Leena Ukkonen

text: Leena Ukkonen on Tampereen teknillisen opiston elektroniikan ja tietotekniikan laitoksen professori, joka on toiminut virassa vuodesta 2013 lähtien. Hän voitti Suomen liike- ja virkanaisten liiton Vuoden nainen -palkinnon vuonna 2014.


title: Leena Ukkonen

text: Ukkonen oli jo nuorena kiinnostunut matematiikasta ja luonnontieteistä. Lukion jälkeen hän hakeutui opiskelemaan Tampereen teknilliseen yliopistoon, valmistuen diplomi-insinööriksi. 26-vuotiaana Ukkonen väitteli tekniikan tohtoriksi TTY:stä, saaden jo tutkijana toimiessaan merkittäviä kansainvälisiä tunnustuksia alalla.


title: Leena Ukkonen

text: Ukkosen tiedeura käynnistyi vuonna 2004 kun hän lähti Yhdysvaltoihin MIT-yliopistoon tutkijavaihtoon väitöskirjatutkijana.


title: Leena Ukkonen

text: Vuonna 2013 Ukkonen sai vakituisen professuurin TTY:n elektroniikan ja tietotekniikan laitoksella. Ukkosen tutkimusryhmän tutkimuskohteena ovat radiotaajuiset tunnistustekniikat ja niiden hyödyntäminen. Ukkonen on maininnut tutkimusryhmänsä lopullisen tavoitteen olevan palauttaa halvaantuneen henkilön liikuntakyky.


title: Leena Ukkonen

text: 2010 Young Research Scientist's Award - Nuoren tutkijan palkinto, Foundation for Technology Promotion.


title: Leena Ukkonen

text: 2014 Vuoden nainen, Suomen liike- ja virkanaisten liitto.


title: Milwaukee-luokka

text: Milwaukee-luokka oli Yhdysvaltain laivaston neljän aluksen muodostama monitoriluokka, jonka suunnitteli J. B. Eads.


title: Europiumanomalia

text: Europiumanomalia on se ilmiö kun europiumin (Eu) keskittyminen mineraalissa on rikasta tai vähentynyttä suhteessa johonkin vakiolukuun, yleensä kondriittiin tai keskiselänne-basalttiin. Geokemiassa europiumanomalia on positiivinen jos Eu-keskittyminen on rikasta toihin verrattuna muihin harvinaisiin maametalleihin, ja on negatiivinen jos Eu-keskittyminen on vähäistä muihin harvinaisiin maametalleihin verrattuna.


title: Jevhenia Tymošenko

text: Jevhenia Tymošenko (s. 20. helmikuuta 1980) on ukrainalainen yrittäjä, hyväntekijä ja aktivisti ja entisen Ukrainan pääministerin Julija Tymošenkon tytär.


title: Jevhenia Tymošenko

text: Tymošenko oli naimisissa englantilaisen muusikon Sean Carrin kanssa vuodesta 2005 vuoteen 2012. Joulukuussa 2014 hän meni naimisiin Artura Tšetšotkinan kanssa.


title: Kymmenvuotinen sota

text: Kymmenvuotinen sota () oli vuosien 1868 ja 1878 välillä käyty sota Kuubaa hallineen Espanjan ja maan itsenäisyyttä ja aluksi myös orjuutta vastustaneiden kapinallisten välillä. Kymmenvuotinen sota oli ensimmäinen laajamittainen kapina Kuuban itsenäisyyden puolesta, mutta sodan ankarimmat taistelut rajautuivat tuolloiseen Orientesin maakuntaan. Sota päättyi kapinallisten tappioon heidän suostuessa lopulta solmimaan sodan päättäneen Zanjónin sopimuksen, mutta itsenäisyysliike kyti yhä ja johti 1890-luvulla Kuuban itsenäisyyteen johtaneeseen itsenäisyyssotaan.


title: Kymmenvuotinen sota

text: Kuuban itsenäisyysliike syntyi verrattain myöhään. Monissa muissa Espanjan siirtokunnissa syntyi itsenäisyysliikkeitä 1810- ja 1820-luvuilla, mutta Kuubassa vastaavaa suurta liikettä ei ollut. Kun muut siirtomaat oli paljolti menetetty, Kuuba saikin mainesanan "siempre leal" eli "aina uskollinen". Mainesanojen ohella Espanja myös varmisti asemiaan esimerkiksi lähettämällä Kuubaan lisäjoukkoja. Espanjan ja kuubalaisten välejä huononsivat ajan myötä esimerkiksi espanjalaisten kuvernöörien toiminta. Kuvernööreillä oli käytännössä diktaattorin oikeudet. Paikalliseen kuubalaiseen kreoliyläluokkaan suhtauduttiin ylemmyydentuntoisesti. Paikallista kreoliyläluokkaa jakoi puolestaan kysymys orjuudesta. Orjuus oli alkanut väistyä 1800-luvulla, mutta Kuubassa sitä harjoitettiin muuta Karibiaa pidempään. Kuubassa orjuudella oli omat kannattajansa ja vastustajansa. Kreolieliitin piirissä alkoi muodostua itsenäisyysliike 1800-luvun puolivälissä ja sen esitaistelijana pidetään usein Narciso Lópezia, joka johti epäonnistunutta kapinaa Espanjaa vastaan vuonna 1848.


title: Kymmenvuotinen sota

text: Lokakuussa 1868 noin sata Kuuban itsenäisyyttä kannattanutta kreolia osallistui Carlos Manuel de Céspedesin omistamalla plantaasilla silloisessa Orienten maakunnassa järjestettyyn kokoukseen, jossa annettiin Yaran kaupungin mukaan nimetty julistus. Kokoontujat vaativat julistuksessa Kuuban itsenäisyyttä tasavaltana ja kapinaan Espanjaa vastaan liittyville orjille luvattiin vapaus. Kapinallisten perustamalle Kuuban tasavallalle laadittiin perustuslaki ja sen presidentiksi nostettiin Céspedes.


title: Kymmenvuotinen sota

text: Kapinallisilla ei ollut aluksi takeita menestyksestään. Kaikki osalliset eivät olleet samaa mieltä esimerkiksi orjuuden lakkauttamisesta. Lisäksi kapinalliset eivät saaneet tukea tiedustelujen jälkeen Yhdysvalloista, joka oli haluton osallistumaan sotaan maan vielä toipuessa omasta sisällissodastaan. Toisaalta Orientin vuoristoseutu suosi kapinallisia, jotka pystyivät toimimaan Espanjan armeijaa tehokkaammin. Orientesista kapinallisten onnistui väliaikaisesti myös levittää hallitsemansa alueet viereisiin Santa Claran ja Camagüeyn maakuntiin. Kapinallisten sotapäällikkönä toimi dominikaanilainen Máximo Gómez apunaan Antonio Maceo. Etenkin mulattitaustainen Maceo tuli tunnetuksi sodan kyvykkäimpänä kapinalliskomentajana. Suurimmillaan kapinallisilla oli riveissään noin 40 000 miestä.


title: Kymmenvuotinen sota

text: Sodan pitkittyessä kumpikaan osapuoli ei kyennyt pääsemään selvästi niskanpäälle. Sota muuttui luonteeltaan raa'aksi sissisodaksi ja molemmat osapuolet käyttivät esimerkiksi poltetun maan taktiikkaa. Céspedes ja monet muut kapinallisjohtajat olivat vapauttaneet omat orjansa, jotka liittyivät sotilaina kapinallisarmeijaan. Monet Orientesin plantaaseista olivat suhteellisen pieniä ja orjien vapauttamisesta kärsityt taloudelliset menetykset olivat suhteellisen pienet. Orjien kiinnostus liittyä kapinallisiin alkoi kuitenkin vähetä, kun Espanja lupasi vapauden kaikille sen armeijaan liittyville orjille, yli 60-vuotiaille orjille ja orjien jälkeläisille. Kapinallisten konservatiivinen siipi alkoi lisäksi yhä enenevissä määrin vastustaa ajatusta orjien vapauttamisesta, joka saattaisi merkitä orjien vallankumousta ja uhata heidän varallisuuttaan. Kapinalliset alkoivat lopulta kiistellä keskenään ja vuonna 1873 heidän lakiasäätävä kokouksensa erotti Céspedesin virastaan. Myöhemmin häönet kavallettiin espanjalaisille, jotka surmasivat hänet.


title: Kymmenvuotinen sota

text: Céspedesin erottamisen jälkeen kapinalliset valitsivat uudeksi presidentiksi Savador Cisneros Betancourtin, jonka kausi kesti kuitenkin vain parin vuoden ajan. Kun hänetkin oli erotettu, presidentiksi nousi vuonna 1876 Tomás Estrada Palma. Samoihin aikoihin konservatiivinen siipi oli noussut kapinallisten vaikutusvaltaisimmaksi ryhmäksi. Konservatiivit pakottivat plantaaseille hyökkäyksiä järjestäneen ja orjia vapauttaneen Gómezin lupumaan tehtävistään kapinallisten sotilaskomentajana. Kaiken lisäksi Espanjassa nousi vuonna 1875 valtaan Alfonso XII, mikä päätti maan epävakauden tilan. Kuubaan lähetettiin vahvistuksia ja vuonna 1877 aloitettiin kapinallisten vastainen operaatio 70 000 miehen voimin. Espanjalaisia johtanut Arsenio Martínez Campos sovelsi samaa inhimillistä taktiikkaa, joka oli taannut voiton Espanjan sisällissodassa karlisteja vastaan vuonna 1876. Antautuville kapinallisille luvattiin armahdus ja jatkuvasti kannatusta menettäneet kapinalliset suostuivat solmimaan vuonna 1878 sodan päättäneen Zanjónin sopimuksen.


title: Kymmenvuotinen sota

text: Espanja teki Zanjónin sopimuksella joitakin myönnytyksiä kuubalaisille. Kuuballe annettiin pysyvä edustus Espanjan cortesissa, kaikki kapinalliset armahdettiin ja molemmilla puolilla taistelleet orjat vapautettiin. Samalla vapautettiin myös Kuubassa olleet kiinalaiset työvelvolliset. Verisen sodan aikana oli kuollut yhteensä arviolta 200 000 henkeä ja heistä kaksi kolmasosaa oli kuubalaisia.


title: Kymmenvuotinen sota

text: Osa kapinallisten johtajiste ei hyväksynyt rauhaa Espanjan kanssa. Orjuus oli jäänyt lakkauttamatta ja itsenäisyys saavuttamatta. Maceo ja Calixto García johtivat jonkin aikaa pieniä joukkoja Espanjaa vastaan, mutta lopulta he pakenivat Yhdysvaltoihin. Itsenäisyyttä ajaneet olivat nyt päätyneet pääasiassa maanpakoon ja muutamat vielä toteutetut pienet kapinayritykset epäonnistuivat. Monet kymmenvuotisen sodan hahmot, kuten Gómez, Maceo ja García vaikuttivat kuitenkin Kuuban itsenäisyyteen johtaneessa Kuuban itsenäisyyssodassa 1890-luvulla.


title: Selina Anttinen

text: Selina Anttinen (s. 1977) on suomalainen arkkitehti. Hänen tunnetuin työnsä on yhdessä Vesa Oivan kanssa suunniteltu Helsingin yliopiston pääkirjasto Kaisa-talo, jonka suunnittelukilpailun he voittivat vuonna 2008.


title: Brené Brown

text: Brené Brown (s. ) on yhdysvaltalainen Houstonin yliopiston sosiaalityön tutkimusprofessori, sosiaalityöntekijä ja tietokirjailija. Hän on tutkinut ihmisten haavoittuvuutta, rohkeutta, omanarvontuntoa ja häpeää. Hän on esiintynyt useasti luennoitsijana myös yliopistomaailman ulkopuolella ja antanut monia haastatteluja tiedotusvälineiden edustajille sekä popularisoinut tutkimustyötä myös oman tuotantonsa välityksellä. Tietokirjailijana hän on kirjoittanut useita erittäin suosituksi tulleita ja The New York Times -sanomalehden tietokirjalistan kärkeen nousseita ja eniten myyneitä bestsellereitä. Professorin Brown on tunnettu laajalti myös haavoittuvuutta koskevasta yleisöluennostaan (Ted Talk: The Power of vunerability), jota toukokuussa 2018 oli ladattu jo yli 34 miljoonaa kertaa.


title: Brené Brown

text: Brown suoritti alemman korkeakoulututkinnon Teksasin yliopistossa Austinissa (B.Sc., 1995). Hän opiskeli edelleen Houstonin yliopistossa, josta valmistui maisteriksi ja sittemmin tohtoriksi (M.Sc., 1996; Ph.D., 2002; alana sosiaalityö).


title: Brené Brown

text: Brown työskenteli vuosina 1996-1999 Houstonissa Neighborhood Centers Inc.:n palveluksessa suunnitellen, kehittäen ja arvioiden paikallisen yliopiston kandidaatti- ja maisteritason sosiaalityöntekijäopiskelijoiden harjoitteluohjelmia. Hän kuului Houstonin yliopiston henkilökuntaan vuosina 1998-2002 (adjunct faculty), jona aikana hän oli hoiti apulaisprofessuuria vuoden ajan (2000-2001). Tämän jälkeen hän toimi sosiaalityön apulaisprofessorina vuosina 2002-2004. Hän on ollut sosiaalityön professori vuodesta 2004.


title: Brené Brown

text: Hänen englanninkieliset kirjansa ovat kuuluneet myydyimpien tietokirjojen joukkoon Yhdysvalloissa. Kirjoja on käännetty laajalti, useita teoksista on myös suomennettu. Monet englanninkieliset alkuteokset on saatavilla painetun muodon ohessa e-kirjoina ja äänikirjoina. Hänen kirjansa käsittelevät muun muassa itsemyötätuntoa, ihmisen haavoittuvuutta ja takaiskuista tokenemista. Hänen 2010-luvun tuotantoonsa kuuluvat:Äänikirjoina on julkaistu lisäksi :


title: USS Dictator

text: USS Dictator oli Yhdysvaltain laivaston vuonna 1863 vesillelaskettu yksitorninen ironclad monitori.


title: USS Dictator

text: John Ericssonin kanssa tekemänsä sopimuksen mukaan Delamater Iron Works New Yorkista laski aluksen vesille 26. joulukuuta 1863. Alus otettiin palvelukseen 11. marraskuuta 1864 päällikkönään J. Rodgers.


title: USS Dictator

text: Palvelukseenotettaessa alus liitettiin Pohjois-Atlantin sulkulaivueeseen ja siten alus partioi Yhdysvaltain itärannikolla 15. joulukuuta alkaen. Alus poistettiin palveluksesta 5. syyskuuta 1865 League Islandin laivastontelakalla, missä se oli reservissä vuoteen 1869.


title: USS Dictator

text: Alus palautettiin palvelukseen 20. heinäkuuta 1869, jonka jälkeen se palveli Pohjois-Atlantin laivastossa. Alus poistettiin uudelleen palveluksesta 28. kesäkuuta 1871, jolloin se sijoitettin New Yorkin laivastontelakan reserviin. Alus palautettiin palvelukseen 12. tammikuuta 1874, jolloin se aloitti palveluksen Pohjois-Atlantin asemalla. Alus poistettiin palveluksesta 1. kesäkuuta 1877 League Islandilla, missä se oli myyntiinsä saakka 27. syyskuuta 1883.


title: Seija Lukkala

text: Seija Lukkala on suomalainen toimitusjohtaja ja Globe Hope -designyrityksen perustaja. Globe Hope valmistaa ekologisia tekstiilialan tuotteita kierrätysmateriaaleista. Ennen nykyistä yritystään Lukkala suunnitteli ja valmisteli tekoturkistakkeja SL-Studio-merkilleen.


title: Seija Lukkala

text: Lukkala valittiin vuonna 2004 Vuoden Uusyrittäjäksi sekä Amnesty Internationalin Vuoden 2005 suunnittelijaksi. Hän sai taiteen ja kulttuurin Suomi-palkinnon 2006. Vuonna 2010 hänet valittiin Suomen liike- ja virkanaisten liiton Vuoden naiseksi. Vuonna 2017 Lukkala valittiin Vuoden 2017 Helsingin Yrittäjänaiseksi. Lukkala on neljän lapsen äiti.


title: Þáttr

text: Þáttr (mon. "þættir") on islanninkielinen nimitys keskiajan Islannissa kirjoitetuille tarinoille, jotka ovat yleensä tavanomaisia saagoja lyhyempiä. Sana "þáttr" tarkoittaa säiettä tai silmukkaa. Nykytutkimuksessa "þáttr"-termi pitää sisällään kaksi erilaista tarinatyyppiä. Termin alkuperäisen merkityksen mukaisesti "þáttr" viittaa niihin itsenäisen kertomuksen muodostamiin tarinoihin, jotka ovat osa jotain pidempää saagakokonaisuutta. Nykytutkimuksessa "þáttr"-termillä viitataan myös sellaisiin kertomuksiin, jotka ovat lyhyehköjä, yleensä islantilaisesta hahmosta kertovia tarinoita (isl. "Íslendingaþáttr" eli ”islantilaistarinat”), mutta muodostavat itsenäisen teoksen. Viimeksi mainituista itsenäisistä tarinoista voidaan myös käyttää termiä lyhytsaaga. "Þáttr"-tarinoita on keskiajalla sisällytetty laajoihin useita saagoja sisältäviin kokoelmakäsikirjoituksiin, kuten islantilaissaagoja sisältäviin käsikirjoituksiin Vatnshyrna ja Möðruvallabók sekä kuningassaagojen kokoelmiin Morkinskinna ja Flateyjarbók.


title: Þáttr

text: Niin kutsuttu "þáttr"-teoria ("þáttr-theory") on teoria proosamuotoisen saagakirjallisuuden ja -kerronnan synnystä. Keskiajan islantilaiset saagat pohjautuivat suuressa määrin suulliselle kertomusperinteelle. Saagojen kaltaiset pitkähköt ja proosamuotoiset kertomukset eivät kuitenkaan ole yleisiä suullisissa kulttuureissa yleensä. "Þáttr"-teorian mukaan saagojen tarina-aines liikkui ensin suullisessa perinteessä "þáttr"-tarinoiden kaltaisina lyhyempinä, kertomiskerrasta toiseen muuntuvina kertomuksina. Niiden pohjalta alettiin kirjoittaa pitempiä saagoja. Tällaiset "þáttr"-tarinat eivät olleet olemassa ennen kirjallista vaihetta siinä muodossa kuin ne nykyään tunnetaan, oli tämä muoto sitten saaga tai lyhytsaaga. Teorian mukaan suullisen kulttuurin tarinavarasto on ollut eräänlainen potentiaalinen kokonaisuus, josta saagakirjoittajat ovat voineet ammentaa. Sen erikokoisia ja -muotoisia osia on voitu esittää suullisesti eri aikoina, toisia useammin ja toisia harvemmin. Osa niistä on myöhemmin valikoitunut osaksi jotain saagaa.


title: Þáttr

text: "Þáttr"-kategorian alle luetteloituja tekstejä on määrittelykriteereistä riippuen noin 75–100 kappaletta. Kaikki keskiaikaiset kirjoittajat eivät käyttäneet lyhyemmistä teksteistä nimitystä "þáttr", vaan saattoivat puhua niistä myös saagoina tai käyttää muita kertomusta merkitseviä sanoja kuten "frásögn" ja "sögn", mikä on vaikuttanut niiden luokitteluun. Osa tutkijoista pitää "þáttr"-tarinoita muita saagoja vanhempina teksteinä. Vanhimmat "þáttr"-tarinat kirjoitettiin tämän näkemyksen mukaan ennen vuotta 1220 ja nuorimmat 1300–1400-lukujen aikana. "Þáttr"-tarinoiden käsikirjoituskontekstien perusteella on myös esitetty, että ne olisivat syntyneet itsenäisinä kirjallisina kertomusyksikköinä vasta 1400-luvulla, kun kirjurit alkoivat käsitellä niitä erillisinä teksteinä. Tarinoita on voitu sisällyttää pitempiin saagoihin esimerkiksi exemplumin kaltaiseksi moraalisesti opettavaiseksi kertomukseksi, jonka tarkoituksena oli tukea ja toteuttaa uskonnollisia tai muita ideologisia päämääriä.


title: Þáttr

text: Suuri osa "þáttr"-tarinoista kertoo Islannin asuttamisen jälkeisen ajan (870–) islantilaisista, ja niitä voidaan kutsua islantilaistarinoiksi (isl. "Íslendinga þættir"). Tarinaan liittyy usein myös kertomuksen päähenkilön tekemä matka Islannista Norjaan. Matkan aikana tämä saavuttaa mainetta, kunniaa ja varallisuutta. "Þáttr"-tarinoita on jaoteltu esimerkiksi seitsemään erilaiseen alakategoriaan niissä käsiteltyjen teemojen ja kerronnallisen rakenteen perusteella .


title: Þáttr

text: Ensimmäiseen kategoriaan kuuluvat tämän jaottelun mukaan ne tarinat, jotka kuvaavat Norjan kuninkaan ja islantilaisen suhdetta ja joilla on usein ollut myös moraalis-opetuksellinen tehtävä (esim. "Auðunar þáttr vestfirzka"). Toiseen kategoriaan on luettu ne tarinat, jotka keskittyvät käsittelemään kristinuskon ja pakanallisuuden ristiriitoja vuonna 999/1000 tapahtuneen islantilaisten kristinuskoon kääntymisen tietämillä (esim. "Þorsteins þáttr skelks"). Omana kategorianaan on eroteltu myös verikostotarinat, jotka muiden islantilaissaagojen tavoin käsittelevät islantilaisten perheiden välistä vihanpitoa (esim. "Þorsteins þáttr stangarhöggs"). Näiden lisäksi on eroteltu omaksi alakategoriakseen Norjan kuninkaan hovissa olleeseen islantilaiseen runoilijaan ja hänen runoihinsa keskittyvät skalditarinat (esim. "Einars þáttr Skúlasonar"), islantilaishahmon merkittävistä unista ja niihin liittyvistä tapahtumista kertovat unitarinat (esim. "Kumlbúa þáttr") sekä tuonpuoleiseen maailmaan suuntautuvista matkoista kertovat tarinat (esim. "Þorsteins þáttr bæjarmagns") ja runsaasti yliluonnollista ainesta kuten outoja olentoja ja hirviöitä sisältävät myyttis-herooiset tarinat (esim. "Þorsteins þáttr uxafóts"). Viimeksi mainituista puhutaan joskus myös ”muinaistarinoina” ("fornaldarþættir"), koska ne muistuttavat tyyliltään ja sisällöltään muinaissaagoja, mutta niiden päähenkilö on yleensä islantilainen ja saagan tapahtumat sijoittuvat Islannin asuttamisen jälkeiseen aikaan islantilaissaagoille tyypilliseen tapaan. Islantilaistarinoiden ja muinaistarinoiden lisäksi on muutamia "þáttr"-tarinoita, jotka poikkeavat edellä esitetyistä määritelmistä esimerkiksi teemaltaan tai siinä, että niiden päähenkilö ei ole islantilainen.


title: USS Puritan

text: USS Puritan voi tarkoittaa seuraavia Yhdysvaltain laivaston aluksia:


title: Continuum

text: Continuum tarkoittaa seuraavia asioita:


title: USS Puritan (1864)

text: USS Puritanin piti olla Yhdysvaltain laivaston vuonna 1864 vesille laskettu monitori, mutta alus ei koskaan valmistunut.


title: USS Puritan (1864)

text: Alunperin John Ericssonin suunnittelema kaksitorninen ironclad monitori, mutta laivaston vaatimuksista se muutettiin yksitorniseksi. Laivasto ja Ericsson allekirjoittivat 28. heinäkuuta 1892 hankintasopimuksen, jonka toteuttamisen Ericsson tilasi aluksen rungon Continental Iron Worksiltä Greenpointista New Yorkista. Aluksen propulsiojärjestelmä tilattiin Allaire Worksiltä New Yorkista. Alus laskettiin vesille 2. heinäkuuta, mutta valmistusviiveiden ja tykkien toimituksessa esiintyneiden ongelmien vuoksi alus ei valmistunut ja työt keskeytettiin 1865.


title: USS Puritan (1864)

text: Sisällissodan jälkeisinä vuosina alus samoin kuin joukko muitakin monitoreita kärsivät heikon taistelukyvyn tuomasta maineesta. Laivastoministeri George Robeson päätti kunnostaa "Puritanin" ja neljä Miantonomoh-luokan monitoria. Tarkoitukseen varattuja varoja ei saanut käyttää uusien alusten hankintaan. Asiasta tuli skandaali, kun selvisi Robesonin käyttäneen vanhoja aluksia uusien osamaksuina.


title: USS Puritan (1864)

text: "Puritan" luovutettiin John Roachille Chesteriin Pennsylvaniaan, jossa valmistettiin luvatta uusi "USS Puritan". Aluksen nimeä ei vaihdettu, jotta näyttäisi korjaukselta eikä uudisrakennukselta.


title: Luetaan yhdessä

text: Luetaan yhdessä - Vi läser tillsammans on valtakunnallinen verkosto, joka tukee Suomeen muuttaneiden, erityisesti naisten, kielen oppimista ja kotoutumista. Verkosto tarjoaa vapaaehtoistyönä lukutaidon ja suomen tai ruotsin kielen opetusta maahanmuuttajille eri puolilla Suomea.


title: Luetaan yhdessä

text: Monet Suomeen muuttaneista henkilöistä pääsevät kunnan tarjoaman kotoutumiskoulutuksen kautta kielenopetukseen, mutta eivät kaikki. Tämän ulkopuolelle jäävät helposti esimerkiksi iäkkäämmät maahanmuuttajat ja kotiäidit. Osa maahanmuuttajista on myös luku- ja kirjoitustaidottomia.


title: Luetaan yhdessä

text: Suomen kielen taitamattomuus sekä luku- ja kirjoitustaidottomuus jättävät ihmisen yhteiskunnan ulkopuolelle ja lisäävät tämän syrjäytymisriskiä.


title: Luetaan yhdessä

text: Jotta kotoutuminen Suomeen olisi helpompaa, "Luetaan yhdessä" -ryhmissä opetetaan erityisesti arjessa tarvittavaa kieltä. Tunneilla painotetaan myös sosiaalisuutta ja suomalaisen yhteiskunnan ja kulttuurin tuntemusta, mikä edistää opiskelijoiden ja heidän perheensä hyvinvointia. Vapaaehtoisille ja opiskelijoille toiminta tarjoaa mukavaa yhdessäoloa sekä kulttuurien välistä vuorovaikutusta.


title: Luetaan yhdessä

text: Verkostoon kuuluu vuonna 2018 yli 100 ryhmää ympäri Suomea. Vapaaehtoisia opettajia on yli 600 ja opiskelijoita noin 3000. Ryhmät kokoontuvat kerran viikossa kahden tunnin ajan.


title: Luetaan yhdessä

text: Luetaan yhdessä -toiminta on alkanut vuonna 2004. Verkostoa hallinnoi Suomen Akateemisten Naisten Liitto ja toimintaa rahoittaa STEA sekä Koneen säätiö.


title: Prabhas Patan

text: Prabhas Patan (Somnath, historiallisesti "Dev Patan") on temppelikeskittymä Gujaratin osavaltiossa Intiassa. Paikka sijaitsee Saurashtran alueella seitsemän kilometrin päässä Veravalin kaupungista. Rabhas Patanissa on monia hindutemppeleitä. Paikka on myös Indus-kulttuurin ja sen jälkeisten aikojen arkeologinen löytöpaikka.


title: Prabhas Patan

text: Prabhasin arkeologisten löytöjen karkea aikajako.


title: N’Gouraba

text: N’Gouraba on maalaiskunta ja sen keskuskylä Koulikoron alueen Katin piirissä Malissa. Se sijaitsee 85 kilometriä Bamakosta koilliseen. Kunnassa on 17 700 ja kylässä 1 800 asukasta (vuonna 2009).


title: N’Gouraba

text: N’Gouraban kunta rajoittuu lounaassa Katin piirin Tiélén ja luoteessa Baguinéda-Campin sekä idässä Dioïlan piirin Dioumanin kuntiin. Kunnan alueella virtaa Fayajoki. Seutu kuuluu sudanilais-sahelilaiseen vyöhykkeeseen.


title: N’Gouraba

text: Kuntaan kuuluu 14 kylää. Niistä suurin on 3 200 asukkaan Nioko. Asukkaista valtaosa on bambaroita. Lisäksi on muun muassa fulbeja, dogoneja, boboja, miniankoja, soninkeja ja mandinkoja. Vallitseva uskonto on islam, mutta kunnassa on myös kristittyjä ja animisteja.


title: N’Gouraba

text: N’Gourabasta on yhteys RN6-maantielle. Seudun pääelinkeinot ovat maanviljely ja karjanhoito. Tärkeimmät viljelykasvit ovat hirssi, maissi, durra, maapähkinä ja pavut. Myytäväksi kasvatetaan puuvillaa. Lisäksi harjoitetaan käsityöammatteja ja kaupankäyntiä.


title: Alain Grandbois

text: Alain Grandbois (25. toukokuuta 1900 – 18. maaliskuuta 1975) oli kanadalainen runoilija. Hän oli kotoisin Québecistä, mutta matkusteli maailmalla vuosina 1918–1939, mikä vaikutti hänen tuotantoonsa. Hänen tyylinsä oli merkityksellinen useille 1950-luvun nuorille runoilijoille. Hänen runoteoksiaan ovat "Né à Québec: Louis Jolliet" (1933), "Les voyages de Marco Polo" (1941), "Avant le chaos" (1945) ja "Visages du monde" (1971).


title: Alain Grandbois

text: Québecin kirjallisuusakatemia jakaa vuosittain Alain Grandbois -palkinnon.


title: Vimana

text: Vimana Oy on maakuntien ICT-palvelukeskus, jonka tehtävänä on mahdollistaa maakuntien tarvitsemat digitalisaatioon ja ICT:hen liittyvät palvelut. Vimanan toiminta perustuu maakuntalaissa säädettävään erityistehtävään. Yhtiön omistaa Suomen valtio, mutta 90 prosenttia omistuksesta siirtyy maakunnille jos maakuntauudistus astuu voimaan 1.1.2020. Vimana on perustettu kesällä 2017, ja se toimii valtiovarainministeriön ohjauksessa.


title: Vimana

text: Vimanan hankesalkku koostuu palveluaihioista, joiden toteutuksesta on sovittu valtiovarainministeriön omistajaohjauksessa, digimuutoksen hankesalkkuun liittyvässä johtoryhmässä tai ministeriöiden tai maakuntien kanssa. Palvelut ja hankesalkku täsmentyvät vuoden 2018 aikana. Painopiste on tälle hetkellä niissä palveluissa, jotka ovat välttämätöntä saada perustettua ennen maakuntien toiminnan alkamista. Palveluita kehitetään yhdessä maakuntien kanssa siten, että projekteissa on mukana pilottimaakuntia määrittelemässä ja testaamassa.


title: Vimana

text: Palvelut rakentuvat seuraaville alueille:Vimana ei toimi markkinoilla, vaan tuottaa in house-periaatteella palveluita tuleville omistajilleen eli maakunnille.


title: Vimana

text: Vimanan hallituksen puheenjohtaja on verotusneuvos Mirjami Laitinen, varapuheenjohtaja sosiaali- ja terveysministeriön tietojohtaja Tiina Pesonen. Jäsenet ovat Hämeen maakuntajohtaja Anna-Mari Ahonen, Business Finlandin kehitysjohtaja Harri Eskola, Pohjois-Pohjanmaan ICT-vastuuvalmistelija Juhani Heikka, HUS:n tietohallinnon johtaja Pertti Mäkelä ja Nexec Oy:n senioripartneri ja neuvonantaja Tapio Niskanen. Vimanan toimitusjohtaja on Kalle Toivonen.


title: Vimana

text: Vimanalla on lisäksi asiakasneuvottelukunta, johon kuuluvat kaikkien maakuntien nimeämät edustajat.


title: Franz Xaver von Wulfen

text:
Franz Xaver von Wulfen (5. marraskuuta 1782 Belgrad, Serbia – 16. maaliskuuta 1805 Klagenfurt, Itävalta), vapaaherra, oli itävaltalainen oppinut, jesuiittapappi, sotilas ja tiedemies. Hän toimi opettajana enimmäkseen Klagenfurtissa mutta myös Grazissa, Wienissä ja Ljubljanassa. Hän oli aikanaan huomattava mineralogi, kasvitieteilijä ja sienten tutkija. Hän julkaisi lukuisia luonnontieteellisiä teoksia, ja postuumisti julkaistiin vuonna 1858 hänen pääteoksekseen sanottu "Flora Norica phanerogama". Hänet valittiin vuonna 1790 Saksan keisarillisen tiedeakatemia Leopoldinan jäseneksi.
Wulfen valittiin 1796 Ruotsin kuninkaallisen tiedeakatemian ulkomaiseksi jäseneksi. Nikolaus Joseph von Jacquin nimesi 1782 putkilokasvisuku Wulfenian hänen mukaansa.


title: Vepsäläisten lippu

text: Vepsäläisten lippu on pohjoismainen ristilippu, jonka värit ovat sininen, vihreä ja keltainen. Se on vepsäläisten kansallislippu. Keltainen symboloi peltoja, sininen järviä ja jokia, ja vihreä metsiä. Lipun suunnitteli taiteilija Vitali Dobrinin, ja se otettiin käyttöön kesäkuussa 1992 vepsäläisten kesäjuhlassa.


title: Vepsäläisten lippu

text: Lippu perustuu Akseli Gallen-Kallelan suunnittelemaan Uhtuan tasavallan lippuun.


title: Vepsäläisten lippu

text: Lippua käytettiin 16. toukokuuta 2000 ja 31. joulukuuta 2005 välisenä aikana Vepsän kansallisen volostin lippuna.


title: Trophy (täsmennyssivu)

text: Trophy voi tarkoittaa jotain seuraavista:


title: Sinä olet elämä

text: Sinä olet elämä on suomalaisen laulaja-lauluntekijä Mikko Harjun 25. toukokuuta 2018 julkaistu esikoisalbumi. Albumin kappaleet on tuottanut viisi eri tuottajaa: Matias Keskiruokanen, Jarkko Ehnqvist, Aki Ekqvist, Jaakko Kääriäinen sekä Samuli Sirviö. Albumi nousi ensimmäisellä listaviikollaan Suomen virallisen albumilistan neljänneksi.


title: Sinä olet elämä

text: Albumin ensimmäisen singlen, ”Mä olen tässä”, Mikko Harju julkaisi omakustanteisesti lokakuussa 2015. Kappale nousi keväällä 2016 Spotifyn 50 kuunnelluimman kappaleen joukkoon ja lopulta neljä eri levy-yhtiötä tarjosi Harjulla levytyssopimusta, joista Warner Music Finlandin kanssa hän teki sopimuksen huhtikuussa 2016. Warnerin alaisuudessa albumilta on julkaistu helmikuuhun 2018 mennessä vielä neljä muuta singleä.


title: Tampereen vanha kauppaoppilaitos

text: Tampereen vanha kauppaoppilaitos on Wivi Lönnin suunnittelema rakennus, joka valmistui Tampereen kauppaoppilaitoksen käyttöön vuonna 1912. Se oli kauppaoppilaitoksen toimitiloina vuoteen 1965 ja sen jälkeen kahden muun koulun käytössä. Tampereen kaupunki saneerasi siitä 2000-luvulla monitoimitalon. Rakennus edustaa 1910-luvun punatiiliarkkitehtuuria, mutta sen alkuperäistä ilmettä muutettiin Bertel Strömmerin suunnitelmien mukaan vuosina 1950–1951. Sen korotuksen yhteydessä hävisivät muun muassa kaaripäädyt.


title: Tampereen vanha kauppaoppilaitos

text: Vanha kauppaoppilaitoksen talo on suorakulmion mallinen, ja sen läntisellä julkisivulla on puolilieriön muotoinen porrastila. Arkkitehtonisesti rakennus edustaa 1910-luvun punatiiliarkkitehtuuria, jossa on nähtävillä jugendin pelkistyminen klassismiksi. Lönn on todennäköisesti saanut virikkeitä Tanskasta, jossa arvostettiin perinteistä tiiliarkkitehtuuria. Lönn oli juuri ennen kilpailua käynyt kahdesti Tanskassa.


title: Tampereen vanha kauppaoppilaitos

text: Näyttävin julkisivu on etelänpuoleinen, jossa graniittisesta pohjakerroksesta kohoaa tiiliseinä. Rakennuksen on sittemmin korotettu. Lönnin suunnitelmassa taitekattoon kuului kaaripääty, jonka muotoa toistavat myös toisen kerroksen ikkunoiden somisteet. Myöhemmin lisätyn kerroksen takia kaaripäädyt on poistettu ja taitekatto latistettu. Samalla Lönnin suunnittelema ylintä kerrosta rajannut siro ikkunanauha on jäänyt väärälle korkeudelle.


title: Tampereen vanha kauppaoppilaitos

text: Tampereen kauppaoppilaitos perustettiin vuonna 1890, ja se toimi alkuun yli 20 vuoden ajan vuokrarakennuksissa. Oman rakennuksen rakentamista alettiin kuitenkin pian pitää Tampereen kaupungin velvollisuutena. Kaupunki luovuttikin koululle tontin osoitteesta Satakunnankatu 13.


title: Tampereen vanha kauppaoppilaitos

text: Tampere antoi koulun johtokunnalle ja rahatoimikamarille tehtäväksi järjestää arkkitehtuurikilpailu koulun rakentamisesta. Vaikka rahatoimikamari oli suunnitellut valtakunnallista kilpailua, kaupunginvaltuusto muutti sen paikkakunnalliseksi. Kilpailu julistettiin joulukuussa 1910. Ohjelmassa määrättiin tarkasti kolmikerroksisen rakennuksen tilajako. Lisäksi siinä toivottiin, että rakennus olisi yksinkertainen mutta arvokas.


title: Tampereen vanha kauppaoppilaitos

text: Palkintolautakunta, johon kuuluivat muun muassa arkkitehdit Bertel Jung, Lars Sonck ja Onni Tarjanne, valitsi voittajaksi nimimerkin TKO eli Wivi Lönnin. Tämän jälkeen aloitettiin rakennustyöt, ja uusi lukuvuosi aloitettiin rakennuksessa syksyllä 1912. Koulutalo vihittiin virallisesti käyttöön 10. maaliskuuta 1913.


title: Tampereen vanha kauppaoppilaitos

text: Kauppaoppilaitoksen rakennusta jouduttiin muutaman vuosikymmenen käytön jälkeen korottamaan, ja lisäkerros rakennettiin 1950–1951. Korotuksen suunnitteli kaupunginarkkitehti Bertel Strömmer, ja se aiheutti muutoksia Lönnin suunnittelemaan julkisivuun. Lönniä ei kuultu muutoksista, ja hän oli niistä selvästi pettynyt.


title: Tampereen vanha kauppaoppilaitos

text: Kauppaoppilaitos toimi rakennuksessa vuoteen 1965, jolloin koulu sai uuden rakennuksen Kalevaan. Tämän jälkeen rakennuksessa oli vuosina 1967–1983 kieli-instituutti ja 1983–2007 Tampereen steinerkoulu. Kauppaoppilaitos oli tiloissa tilapäisesti 2008–2009, kun Kalevassa tehtiin perusparannustöitä. Vanha kauppaoppilaitos peruskorjattiin 2010-luvulla, ja se avattiin vuonna 2012 Tampereen kaupungin monitoimitalona.


title: Robert Juvonen

text: Robert Juvonen (s. 13. elokuuta 1991) on suomalainen koripalloilija. Hän on saavuttanut SM-pronssia vuonna 2011 ja miesten I-divisioona B:n mestaruuden vuonna 2014.


title: Robert Juvonen

text: Keravan Kori-80:n kasvatti Juvonen pelasi muutamia nuorten maaotteluita ja menestyi A-poikien SM-sarjassa. Hän voitti Järvenpään Koripalloseurassa A-poikien Suomen mestaruuden vuonna 2008 ja SM-pronssia vuonna 2010. Vuosina 2008–2010 Juvonen edusti JKS:n/Team Uusimaan miesten edustusjoukkuetta miesten I-divisioonassa.


title: Robert Juvonen

text: Syyskuussa 2010 Juvonen siirtyi Korisliigassa pelanneeseen KTP-Basketiin. Helmikuussa Juvonen heitti ottelussa LrNMKY:tä vastaan viime hetken korin, joka ratkaisi KTP:lle sen pääsarjahistorian tuhannennen voiton. Juvosen rooli KTP:ssä jäi kauden aikana pieneksi, mutta kotkalaiset voittivat kauden päätteeksi SM-pronssia.


title: Robert Juvonen

text: Toukokuussa 2011 Juvonen teki sopimuksen I-divisioonajoukkue FoKoPon kanssa muttei pelannut kauden aikana. Kaudella 2012–2013 Juvonen pelasi I-divisioonaa Keravalla ja vuodet 2013–2015 BC Jyväskylässä, joka nousi ensimmäisellä Juvosen kaudella M1DA:han.


title: Robert Juvonen

text: Kaudella 2015–2016 Juvonen piti tauon kilpakoripallosta. Seuraavat kaksi kautta hän edusti jyväskyläläistä M1DA-joukkue JBA:ta jossa kehittyi elämänsä vireeseen. Jälkimmäisellä kaudellaan, joka jäi selkävaivojen vuoksi vain yhdeksän ottelun mittaiseksi, Juvonen pelasi 22,0 pisteen, 5,4 levypallon, 4,4 korisyötön ja 2,8 pallonriiston keskiarvoilla. Kauden jälkeen Juvonen totesi JBA:n valmennuksen kanssa tarvitsevansa kehittyäkseen kovatasoisempia otteluita.


title: Robert Juvonen

text: Kesäkuussa 2018 Juvonen teki 1+1 vuotisen sopimuksen Korisliigassa pelaavaan Kobriin.


title: Samuel Beakes

text: Samuel Willard Beakes (11. tammikuuta 1861 Burlingham, New York, Yhdysvallat – 9. helmikuuta 1927 Washington DC, Yhdysvallat) oli yhdysvaltalainen demokraattisen puolueen poliitikko.


title: Samuel Beakes

text: Beakes valmistui Michiganin yliopistosta ja oli varsinaiselta ammatiltaan juristi. Hän toimi Ann Arborin kaupungin pormestarina vuosina 1888–1890 ja istui Yhdysvaltain edustajainhuoneen jäsenenä Michiganista vuosina 1913–1917. Hänet on haudattu Forest Hillin hautausmaalle Ann Arboriin.


title: Kari Hevossaari

text: Kari Hevossaari (s. 7. marraskuuta 1979) on suomalainen näyttelijä ja laulaja. Hän on näytellyt eri teattereissa, elokuvissa ja tv-sarjoissa. Hän on konsertoinut muun muassa Kaj Chydeniuksen kanssa.


Kari Hevossaari


title: Terry Winter Owens

text: Terry Winter Owens (1941–2007) oli yhdysvaltalainen säveltäjä, pianisti ja cembalisti. Hänen tuotantoonsa kuuluu teoksia pianolle, kahdelle pianolle, kamari- ja vokaalikokoonpanoille sekä sinfoniaorkesterille. Häneen vaikutti 1950-luvun Anton Webernistä vaikutteita ammentanut koulukunta. Sävellystyönsä ohella Owens esiintyi laajasti pianon ja cembalon soittajana


title: Terry Winter Owens

text: Owens sävelsi elokuvamusiikin elokuvaan "The Clearing", joka valittiin yli kolmensadan ehdokkaan joukosta vuoden 1994 New York Expoon.


title: Neil McNeil

text: Neil McNeil (23. marraskuuta 1851 – 25. toukokuuta 1934) oli kanadalainen roomalaiskatolinen pappi, joka toimi Toronton arkkihiippakunnan arkkipiispana vuosina vuodesta 1912 kuolemaansa saakka. Hän sai filosofisen ja teologisen koulutuksensa Roomassa.


title: Neil McNeil

text: McNeil sai pappisvihkimyksensä vuonna 1879. Vuonna 1904 hän sai nimityksen Saint George'sin piispaksi ja vuonna 1910 Vancouverin arkkipiispaksi, jona hän toimi, kunnes siirtyi Toronton arkkihiippakuntaan. Vihkimyksensä piispaksi McNeil oli saanut jo vuonna 1895, jolloin hänet nimitettiin Länsi-Newfoundlandin (St. George'sin) apostoliseksi vikaariksi ja Nilopoliin titulaaripiispaksi.


title: Aimo Nikulainen

text: Aimo Nikulainen (6. heinäkuuta 1949 Jyväskylä – 5. huhtikuuta 2018 Helsinki) oli suomalainen radiouutisten toimittaja. Nikulainen oli yksi Ylen pitkäaikaisimpia radiouutisten ankkureita. Nikulaista kuultiin ensimäisiä kertoja Yleisradion kanvavilla 1966 ja hän toimi radiouutisten lukijana lähetyksissä 2000-luvun alkuun saakka. Nikulainen jäi eläkkeelle vuonna 2012. Ennen eläkkeelle siirtymistään hän toimi Ylessä uutispäällikkönä.


title: Can Atilla

text: Can Atilla (s. 26. helmikuuta 1969 Ankara) on turkkilainen säveltäjä.


title: Can Atilla

text: Atillan isä oli diplomaatti, joten Atilla sai osan musiikkikasvatuksestaan Moskovassa. Hän erikoistui pianon- ja viulunsoittoon. Hänet hyväksyttiin vuonna 1980 Ankaran valtionkonservatorioon, ja hän alkoi säveltää ammattimaisesti suorittaessaan koulutustaan viulistina. Sittemmin Atilla on säveltänyt lukuisia teoksia konserttia, elokuvaa, teatteria ja balettia varten. Vuosina 1988–1990 hän oli Turkin presidentillisen sinfoniaorkesterin jäsenenä.


title: Can Atilla

text: Presidentillinen sinfoniaorkesteri kantaesitti Atillan teoksen "St. Florian -sinfonia" vuonna 2002. Naxos-levy-yhtiö on levyttänyt hänen toisen sinfoniansa ("Gallipoli – The 57th Regiment"). Levytyksellä Bilkentin sinfoniaorkesteria johtaa Burak Tüzün. Muihin säveltäjän teoksiin lukeutuvat "Mevlana"-oratorio sekä baletit "Kerbela" ja "Piri Reis". Hän on myös tuottelias elektronisen musiikin säveltäjä. Hän on voittanut monia taiteellisia palkintoja kotimaassaan.


title: Sigell

text: Sigell ja Sigel ovat muun muassa seuraavien henkilöiden sukunimiä:


title: Robert Köbler

text: Robert Köbler (1912 Waldsassen – 1970) oli saksalainen urkuri. Hän opiskeli kirkkomusiikkia Leipzigissä vuosina 1931–1934. Vuosina 1935–1945 hän toimi kuoromestarina ja urkurina Löbaussa, ja vuodesta 1946 hän luennoi urkujen- ja cembalonsoitosta Leipzigissä. Hän oli vuodesta 1949 myös Leipzigin yliopiston kirkon urkurina. Kommunistihallinto kuitenkin tuhosi kirkon vuonna 1968. Köbler nimitettiin professoriksi vuonna 1956.


title: Robert Köbler

text: Köbler tuli laajalti tunnetuksi urkujensoitostaan ja improvisointitaidoistaan. Hän teki konserttikiertueita eri puolilla Eurooppaa ja myös sävelsi teoksia pianolle, uruille ja lauluäänelle.


title: Bougoula (Koulikoron alue)

text: Bougoula on maalaiskunta ja sen keskuskylä Koulikoron alueen Katin piirissä Malissa. Se sijaitsee 60 kilometriä Bamakosta koilliseen. Kunnassa on 10 900 ja kylässä 1 600 asukasta (vuonna 2009).


title: Bougoula (Koulikoron alue)

text: Bougoulan kunta rajoittuu pohjoisessa Katin piirin Mountougoulan, idässä Tiélén, etelässä Sanankoro Djitoumoun ja Ouélessébougoun ja lännessä Dialakoroban ja Sanankoroban kuntiin. Maisemaa leimaavat tasangot ja kukkulat. Kunnan läpi virtaa Fayajoki. Se kuuluu Sudanin vyöhykkeeseen. Kasvillisuus metsä- ja pensassavannia.


title: Bougoula (Koulikoron alue)

text: Kuntaan kuuluu 11 kylää. Asukkaista valtaosa on bambaroita. Lisäksi on fulbeja, dogoneja ja miniankoja. Vallitseva uskonto on islam, mutta kunnassa on myös animisteja ja kristittyjä.


title: Bougoula (Koulikoron alue)

text: Kunnan liikennyhteydet ovat heikot. Seudun pääelinkeinot ovat maanviljely ja karjanhoito. Tärkeimmät viljelykasvit ovat hirssi, durra, maissi, riisi, puuvilla, kenaf, maapähkinä, seesami, pavut, vihannekset ja hedelmät. Kotieläimiä ovat naudat, lampaat, vuohet, aasit ja siipikarja. Lisäksi hyödynnetään metsiä sekä harjoitetaan käsityöammatteja ja pienimuotoista kaupankäyntiä. Bougoulassa ja kolmessa muussa kylässä pidetään viikoittaiset markkinat.


title: Julio Fernandes

text: Júlio César Fernandes (s. 9. marraskuuta 1996, Curitiba, Brasilia) on brasilialainen jalkapalloilija, joka edustaa Veikkausliigassa pelaavaa IFK Mariehamnia. Hän on pelipaikaltaan hyökkääjä.


title: Sanankoro Djitoumou

text: Sanankoro Djitoumou on maalaiskunta ja sen keskuskylä Koulikoron alueen Katin piirissä Malissa. Se sijaitsee 90 kilometriä Bamakosta etelään. Kunnassa on 13 300 ja kylässä 1 200 asukasta (vuonna 2009).


title: Sanankoro Djitoumou

text: Sanankoro Djitoumoun kunta rajoittuu lännessä Katin piirin Ouélessébougoun, pohjoisessa Bougoulan ja Tiélén, idässä Sikasson alueen Bougounin piirin Dogon ja etelässä Keleyan kuntiin. Vesistöjä ovat sadekauden jälkeen kuivuvat Kalako, Dianikor Bâ ja Banifing. Kasvillisuus on heinäsavannia.


title: Sanankoro Djitoumou

text: Kuntaan kuuluu 27 kylää. Asukkaat ovat etupäässä bambaroita. Lisäksi on jonkin verran fulbeja. Uskontoja ovat islam ja katolisuus.


title: Sanankoro Djitoumou

text: Kunnan liikenneyhteydet ovat heikot. Paikallisia elinkeinoja ovat maanviljely, karjanhoito, kalastus, kaupankäynti ja käsityöammatit.


title: Glimpse of Love

text: Glimpse of Love on skotlantilaisen rockyhtye Franz Ferdinandin kappale, joka julkaistiin neljäntenä singlenä yhtyeen viidenneltä studioalbumilta "Always Ascending". Kappaleen musiikkivideo julkaistiin 23. huhtikuuta 2018 videopalvelu YouTubessa.


title: Glimpse of Love

text: Singlen B-puolena julkaistiin vaihtoehtoinen versio kappaleesta.


title: Miina Lindberg

text: Miina (Wilhelmina) Lindberg oli helsinkiläinen palvelijatar, kaupunginvaltuutettu ja ammattiyhdistysvaikuttaja. Lindberg oli yksi Helsingin palvelijataryhdistyksen, myöhemmin Helsingin taloustyöntekijäin yhdistyksen, perustajista 1898. Hän toimi pitkään ensimmäisenä rahastonhoitajana ja oli vielä 1923 mukana yhdistyksen johtokunnassa. Palvelijataryhdistys oli suomalaisen ammattiyhdistysliikkeen pioneereja ja Kirjaltajien Lukuyhdistyksen jälkeen seuraava joka perusti alakohtaisia alayhdistyksiä. Lindberg muisteli myöhemmin Palvelijataryhdistyksen perustamista todeten, että ”älkäämme unhoittako, että palvelijat siihen aikaan tuskin uskalsivat ajatellakaan, sitä vähemmän puhua oikeuksiaan koskevista asioista”. Monet emännät ja isännät olivat tyytymättömiä yhdistyksen perustamiseen, ja joillekin palvelijoille todettiin suoraan, että jos he liittyisivät, heidät erotetaan paikastaan.


title: Miina Lindberg

text: Lindberg nousi varamiehen paikalta Helsingin kaupunginvaltuustoon SDP:n edustajana ja oli valtuutettu elokuusta 1919 vuoden 1920 loppuun.Palvelijattaren nousu yhteiskunnalliseksi vaikuttajaksi ja kaupunginvaltuutetuksi oli merkittävä saavutus ajan olosuhteissa.


Navrongo-Bolgatangan roomalaiskatolinen hiippakunta on katolisen kirkon hiippakunta, joka kattaa Navrongon ja Bolgatangan kaupunkien alueet Ghanassa. Se toimii Tamalen roomalaiskatolisen arkkihiippakunnan alaisuudessa. Vuonna 2016 siihen kuului 19 seurakuntaa ja 140 781 jäsentä, mikä tarkoittaa noin 7% hiippakunnan alueen väestöstä. Hiippakunnan piispana on vuodesta 2011 toiminut Alfred Agyenta.


title: Navrongo-Bolgatangan roomalaiskatolinen hiippakunta

text: Vuonna 1926 perustettiin Ouagadougoun apostolisen vikariaatin alisuuteen Navrongon apostolinen prefektuuri. Vuonna 1934 siitä tehtiin Navrongon apostolinen vikariaatti, mutta se lakkautettiin 1950 Tamalen hiippakunnan perustamisen vuoksi. 1956 kuitenkin perustettiin Navrongon hiippakunta yhdistämällä osia Tamalen ja Ketan hiippakunnan alueista. 1977 hiippakunan nimi muutettiin Navrongo-Bolgatangan hiippakunnaksi.


text: Hiippakunnalla oli vuonna 2016 yhteensä 140 781 jäsentä, mikä tarkoitti noin 7% alueen väkiluvusta. Hiippakunta jakaantui tuolloin 19 seurakuntaan ja sen alueella toimi 58 pappia.


title: Miantonomoh-luokka

text: Miantonomoh-luokka oli Yhdysvaltain laivaston neljän aluksen muodostama monitoriluokka.


title: Miantonomoh-luokka

text: Alusluokan suunnitteli hankinta- ja korjaustoimisto (). Vaikka alukset olivat puurunkoisia, niitä pidettiin laivaston parhaina monitoreina. Alusten rungoissa ei ollut Ericssonin suunnittelemien monitorien laajennuksia ja niiden vapaakorkeus oli etriä. Panssarointi koostui tuuman paksuisista levyistä ja niissä oli ohjaushytti kummankin tykkitornin katolla. Tykkitornien sisähalkaisija oli etriä ja siten kaksi reilut viisi senttimetriä suurempi kuin Passaic-luokan aluksilla. Ainoastaan "USS Monadnock" osallistui sisällissotaan.


title: Timanttei

text: Timanttei on vuonna 2018 julkaistu Mikael Gabrielin laulu. Kappale nousi päivässä Suomen Spotify-listojen kärkeen ja se keräsi alle kuukauteen Spotifyssa 1,7 miljoonaa kuuntelijaa.


title: Kalamazoo-luokka

text: Kalamazoo-luokan piti olla Yhdysvaltain laivaston neljän aluksen muodostama monitoriluokka. Yhdysvaltain sisällissodan päättyessä työt rakenteilla olevilla aluksilla keskeytettiin marraskuussa 1865. Alusten puurakenteiden lahotessa ne päätettiin romuttaa.


title: Kalamazoo-luokka

text: Työt luokan aluksilla aloitettiin loppuvuodesta 1863 ja alkuvuodesta 1864. Ne olivat vielä kesken Yhdysvaltain sisällissodan päättyessä alkuvuodesta 1865. Työt aluksilla keskeytettiin 17. marraskuuta ja ne jäivät odottamaan lopullista päätöstä kohtalostaan. Vara-amiraali David D. Porter määräsi, että "Colossus" pitäisi muuttaa kuljettamaan kyljillään kymmentä raskasta tykkiä. Lisäksi alus piti varustaa rautaisilla mastoilla, joissa olisi ollut täystakila. Muutosta ei kuitenkaan koskaan toteutettu. Alusten rungoissa käytetty puuaines rupesi lahoamaan ja ne romutettiin vuonna 1874 lukuun ottamatta "Passaconawaytä", joka kunnostettiin kongressin 5. elokuuta 1882 antamalla päätöksellä. Alus romutettiin vasta 1884.


title: Lada Vesta

text: Lada Vesta on Ladan valmistama C-segmentin henkilöauto. Auto esiteltiin Moskovan kansainvälisessä autonäyttelyssä elokuussa 2014. Vestan sarjatuotanto alkoi 25. syyskuuta 2015 Iževskissä.


title: Henry Moseley

text: Henry Gwyn Jeffreys Moseley (23. marraskuuta 1887 Weymouth – 10. elokuuta 1915 Gallipoli) oli englantilainen fyysikko. Moseley osoitti, että alkuaineiden ominaisuudet selittyvät järjestysluvun eikä atomipainon mukaan. Moseleyn mukaan on nimetty Moseleyn laki, jonka mukaan röntgensäteilyssä emittoituvan taajuuden neliöjuuri on suoraan verrannollinen järjestyslukuun. Moseley kuoli ensimmäisessä maailmansodassa Suvlan maihinnousussa.


title: Lada Granta

text: Lada Vesta on AvtoVAZ:in valmistama C-segmentin henkilöauto. Sitä myydään Lada -brändin alla. AvtoVAZ suunnitteli mallin yhdessä Renaultin kanssa. Se suunniteltiin Lada Kalinan pohjalle. Auton myynti alkoi Venäjällä 1. joulukuuta 2011. Grantaa valmistetaan Venäjällä, Egyptissä, Ukrainassa ja Kazakstanissa.


title: Lada Granta

text: Granta oli Venäjän myydyin auto vuosina 2013-2015.


title: Etaaniditioli

text: Etaaniditioli eli 1,2-etaaniditioli (CHS) on tioleihin kuuluva orgaaninen yhdiste. Yhdistettä käytetään orgaanisen kemian synteeseissä ja luonnonkumin käsittelyssä.


title: Etaaniditioli

text: Etaaniditioli on huoneenlämpötilassa väritöntä nestettä. Yhdisteellä on erittäin voimakas ja luotaantyöntävän paha ominaishaju, joka on aistittavissa jopa erittäin pieninä pitoisuuksina. Yhdiste liukenee vähäisessä määrin veteen ja hyvin useisiin orgaanisiin liuottimiin esimerkiksi etanoliin ja dietyylieetteriin. Etaaniditioli on myrkyllistä ja sille altistumisesta voi aiheutua pääkipua, rintakipua ja huonovointisuutta.


title: Etaaniditioli

text: Etaaniditiolia valmistetaan 1,2-dikloorietaanin ja natriumvetysulfidin välisellä reaktiolla. Toinen tapa on etanolin, tiourean ja 1,2-dibromietaanin välinen reaktio ja muodostuvan etyleenidi-isotiuroniumbromidin hydrolyysi emäksisissä olosuhteissa.


title: Etaaniditioli

text: Etaaniditiolia käytetään orgaanisen kemian synteeseissä. Se reagoi karbonyyliyhdisteiden kuten aldehydien ja ketonien kanssa muodostaen rengasrakenteisen tioasetaalin. Tämä on synteeseissä usein käytetty suojaryhmä. Yhdistettä voidaan käyttää myös pelkistimenä. Yhdistettä voidaan myös käyttää luonnonkumin valmistusprosesseissa.


title: Continuum (televisiosarja)

text: Continuum on kanadalainen Simon Barryn luoma scifisarja. Sen esittäminen aloitettiin Kanadassa Showcasen kanavalla vuonna 2012. Suomessa sarjaa on voinut seurata Netflixin palvelussa.


title: Continuum (televisiosarja)

text: Sarjan päätösjakso esitettiin Showcasen kanavalla 9. lokakuuta 2015.


title: Continuum (televisiosarja)

text: Sarjan päähenkilö Kiera Cameron (Rachel Nichols) elää normaalia elämää miehensä ja lapsensa kanssa vuonna 2077 Vancouverissa. Korporatokratisessa dystopisessa yhteiskunnassa Kiera toimii "City Protective Services" (CPS) nimisen lainvalvontaryhmän jäsenenä.


title: Continuum (televisiosarja)

text: Kiera on todistamassa Liber8-nimisen terroristiryhmän kuolemantuomiota, kunnes heidän pakoyrityksen seurauksena joutuu ajassa 65 vuotta taaksepäin. Nyt väärässä ajassa oleva lainvalvoja joutuu etsimään ystäviä ja estämään myös ajassa taaksepäin joutuneiden terroristien muuttamasta historiaa.


title: Continuum (televisiosarja)

text: Sarjan pilottijakso esitettiin 27. toukokuuta 2012 Showcasen kanavalla ja siitä tuli kanavan eniten katsojia saanut televisiosarjan jakso.


title: Continuum (televisiosarja)

text: Showcase ilmoitti elokuussa 2012 tilanneensa toisen tuotantokauden ja kesäkuussa 2013 kolmannen tuotantokauden.